21.11.2019 16:23 0 2254\nАндижон кўчаларида ички ишлар органлари фаолияти учун мўлжалланган «Хан» электрокари синовдан ўтказилмоқда, деб хабар берди «Postda.uz».\nУнинг оғирлиги 400 килограммга яқин бўлиб, соатига 45 километр тезликкача ҳаракатланиши мумкин, қўшимча 120–150 километр йўл боса олади ва оддий розетка орқали қувват олади.\nУшбу экологик тоза, шовқинсиз ва ихчам транспорт воситаси осойишталик посбонларининг туристик зонадаги хизмат фаолиятида ҳамда одамлар гавжум жойларда патруллик қилишида қўл келади. Митти машинанинг аккумуляторлари юкхонада жойлашган. Электромобил модулли тузилган бўлиб, йўловчилар ўрни сонини ўзгартириш имконига эга. Бир маромда, равон юра олиши ҳамда ёнғин чиқиш ва портлаш хавфи камлиги билан ажралиб туради.\nЭлектрокар атмосферага ишланган газларни чиқармагани сабабли атроф-муҳитга зарар етказмайди. Унинг тузилиши қўшимча ускуналар ўрнатиш имконини беради.\n«Хан»нинг синов учун ишлаб чиқарилган намунаси Хонобод шаҳридаги «Хонобод Кю Би Коин» МЧЖда яратилган. Синов якунлангач, бу каби автомобилларни ишлаб чиқариш йўлга қўйилади. Улар нафақат Андижон вилоятида, балки мамлакатнинг бошқа ҳудудларида ҳам патрул-пост хизмати нарядлари фаолиятига жорий этилиши кўзда тутилган.\nШунингдек, келгусида корхона цехларида турли вазифаларни бажарувчи электромобил, электроскутер ва мототцикллар ишлаб чиқарилади.\nЖамият Кеча, 18:02


Сўнгги умид сўнди: жасад футболчи Эмилиано Саланики эканлиги тасдиқланди\nФранция терма жамоаси ва “ПСЖ” клубининг ҳужумчиси Килиан Мбаппе ўзининг Instagram саҳифасида “Жойинг жаннатда бўлсин” деган пост эълон қилди.\nТОШКЕНТ, 8 фев – Sputnik. Британиянинг Дорсет графлиги полицияси “Кардифф” клубининг аргентиналик ҳужумчиси Эмилиано Сала ҳалокатга учраган самолёт бўлаклари ичидан топилган жасад футболчига тегишли эканлигини тасдиқлади. Бу ҳақда РИА Новости хабар қилди.\nСамолёт душанба куни Ла-Манш бўғозида топилган эди.\nФутболчининг қариндошларига экспертиза натижалари ҳақида хабар қилинди. Учувчи Дэвид Ибботсоннинг жасади ҳозирча топилгани йўқ.\nФожиа тафсилотларини текшириш давом этмоқда.\nЖаҳон футболи юлдузлари Эмилиано Сала оиласига ҳамдардлик билдиришмоқда. Франция терма жамоаси ва “ПСЖ” клубининг ҳужумчиси Килиан Мбаппе ўзининг Instagram саҳифасида “Жойинг жаннатда бўлсин” деган пост эълон қилди.


Қозон шаҳридаги мактабда икки ўсмир ўқувчиларга ўқ узди (тўлдирилди) – Газета.uz\nҚозон шаҳридаги мактабда юз берган отишма пайтида 32 кишига зарар етган. Мактабга икки нафар ўсмир қуролли ҳужум уюштирди. Маълум қилинишича, ўқ узилиши ва деразадан сакраш оқибатида ҳалок бўлганлар бор.\nLotinchada 11 май 2021, 13:43 Жаҳон\n11 май куни эрталаб Россиянинг Қозон шаҳридаги 175-сонли мактабда отишма юз берди. Маълум қилинишича, ҳужум қилганлардан бири 17 ёшли ўсмир бўлиб, мактабга биносига кириб, ўқувчиларга қарата ўқ уза бошлаган. Бу ҳақда ТАСС хабар берди.\nУшбу воқеа содир бўлган вақтда мактабда 714 нафар ўқувчи, деярли 70 нафар ходим, жумладан, 52 нафар ўқитувчилар бўлган. Маълумотларга кўра, бунинг оқибатида 32 кишига зарар етган. Республика ҳалокатларга қарши кураш марказининг хабар беришича, отишмадан сўнг 12 бола ва битта катта ёшдаги инсон касалхонага етказилган.\nРИА Новости ва бошқа манбаларнинг хабар беришича, 11 киши ҳалок бўлган, 6 нафар ўқувчи реанимацияда. «Татмедиа» эса дея 8 кишининг ҳалок бўлганини маълум қилмоқда.\nКейинчалик, Татаристон президенти Рустам Минниханов ушбу мудҳиш воқеа сабабли 9 киши ҳалок бўлганини, шунингдек, 18 нафар ўқувчи болалар клиникасига ётқизилганини айтди.\n«Биз етти нафар ўқувчимиздан айрилдик. Улар саккизинчи синф ўқувчилари эди. Тўрт нафар ўғил ва уч нафар қиз. Бундан ташқари, бит нафар ўқитувчимиз ҳалок бўлди. Бундан ташқари, яна бир аёлдан айрилдик. Жами, биз тўққиз кишини йўқотдик», — деди у.\nҚуролли ҳужум юштирган 17 ёшли ўсмир қўлга олинган. ТАСС агентлигининг хабар беришича, у еттита саккизинчи синф ўқувчилари ва бир нафар ўқитувчини отиб ташлаган. Ҳибсга олиниш пайтида у ўзининг рўйхатдан ўтиш жойига бомба қўйганини айтган.\nХабарга кўра, кейинроқ бино ичида қолган иккинчи ўсмир оператив ходимлар томонидан ўлдирилган. Маълум қилинишича, ҳужум уюштирган 19 ёшли ўсмир бу мактабни 4 йил олдин битирган.\nВоқеа жойидагиларнинг хабар беришича, ҳужум пайтида портлаш товуши эшитилган ва шундан сўнг отишма бошланган. Бир неча болалар деразадан сакрашган.\nЖабрланганлар орасида ҳалок бўлганлар борлиги айтилмоқда.\nҚозоннинг барча таълим муассасаларида хавфсизлик чоралари кучайтирилди. Мэрия мактабларга кириш чекланганлигини эълон қилди.\nТатаристон президенти Рустам Минниханов, республика соғлиқни сақлаш вазири Марат Содиқов, прокурор Илдус Нафиков воқеа жойига етиб боришган.\n«Газета.uz» 2 663\nПермь давлат университетида отишма: саккиз киши ҳалок бўлди (янгиланди) 20 сентябрь 2021, 12:58\nСенат қурол-яроғ муомаласи соҳасида янги жавобгарлик чораларини рад этди 30 май 2021, 23:44\n11 май, 15:17\nMa'lumotni qayisi manbadan oldilaringiz? To'g'ridan to'g'ri Putindan oldilaringmi? Hattoki Tatariston presidenti ham boshqacharoq aytdi.


Қозоғистон ИИВ Юлдуз Усмонова тўйда қуролли қўриқчилар қуршовида куйлаши ҳолати бўйича изоҳ берди | Ўзбекистон ва жахон янгиликлари\nДунё 23 ноябрь 15:10 1 847\nҚозоғистонда Юлдуз Усмонова қўшиқ куйлаган вақтда тўй ташкилотчилари қўриқлаш агентлиги ходимларини жалб қилган. Шунинг учун саҳна олдида қуролланган кишилар кўп бўлган. Бу ҳақда Sputnik хабар бермоқда.\n«Туркистон вилояти Сариоғоч туманидаги ресторанлардан бирида артистлар чиқиши вақтида тўй маросими ташкилотчилари томонидан тартибни таъминлаш мақсадида қўриқлаш агентлиги ходимларини жалб қилди», — деб маълум қилди Қозоғистон ИИВнинг расмий вакили Алмас Садубаев.\nТуркиядаги шифохонада ўзбекистонлик аёл вафот этди\n18 июль 9:10\n15 июль 9:59


Соя – истиқболли экин - Ўзбекистон Республикаси Қишлоқ хўжалиги вазирлиги\nСоя – истиқболли экин\nПрезидентимиз Шавкат Мирзиёев Хоразм вилоятида бўлганида ҳудуддаги экологик ҳолатни яхшилаш, ер-сув ресурсларидан оқилона фойдаланиш, тупроқ унумдорлигини ошириш, воҳа шароитига мос экинларини иқлимлаштириш ҳақида сўзлаб вилоятда соячиликни ривожлантириш катта иқтисодий самара беришини алоҳида таъкидлади.\nБир килограмм соя донидан инсонлар учун 4 литр, бузоқлар учун 8 литр сут тайёрланади, шунингдек, ҳайвонлар берадиган барча маҳсулотларни – сут, қатиқ, творог, пишлоқ, гўшт (қўй, мол, товуқ, ғоз) маҳсулотларини олиш мумкин. Айтиш мумкинки, хитойлик бир оиланинг сигир боқишга имкони ва боғлаб қўйишга жойи йўқ, аммо соя донидан сут тайёрлаб, ўз оиласи эҳтиёжларини қондиради.\nЧорвачиликда ҳеч бир озуқа экини соя каби кўп озуқа бирлигига эга эмас. У 100 кг донида 138 озуқа бирлигини сақлайди, ушбу кўрсаткич, маккажўхори беда ва бошқа экинларда соядан кўра паст ҳисобланади. Ҳатто унинг 100 кг қуруқ пояларида 52 озуқа бирлиги мавжуд. Соя донининг тўйимлигиги жиҳатидан биронта озуқа экини ундан устунлик қила олмайди. Дунёда молларнинг тез семириши ва паррандаларнинг кунлик вазнининг ошиши учун албатта уларнинг кундалик рационида сояли маҳсулотлар киритилади.\nРеспубликамиздаги мавжуд мой заводларининг барчасида соя мойини қайта ишлаш технологияси яратилган ва бу борада уларнинг имконияти катта.\nДунёнинг ривожланган, миллиарддан зиёд аҳолига эга бўлган Хитой, экин майдонлари ўта тақчил ҳисобланган Япония, Корея ва бошқа мамлакатларда аҳолининг оқсилга бўлган эҳтиёжи асосан соя донидан олинган оқсил эвазига қондирилади.\nБу ўсимликнинг яна бир хусусияти шуки, дуккаклилар оиласига мансуб бўлгани учун ўзидан кейин тупроқда 55–60 кг соф азот қолдириб кетади. Бугун мамлакатимизда тупроқ унумдорлигини тиклаш ёки уни бор ҳолида сақлаб қолиш долзарб масала бўлиб қолмоқда. У ўсиб-ривожланаётган даврда далага катта миқдорда минерал ўғитларни солишга ҳожат йўқ, чунки ўсимликнинг ўзи ҳаводан азотни ўзлаштириб, фойдаланиш имконига эга.\nЭкин майдони жиҳатидан дунё деҳқончилигида буғдой, шоли ва маккажўхоридан кейинги 4-ўринни эгаллайди. Ялпи дон ҳосили 220,64 млн тоннага етади. Бразилия, АҚШ ва Аргентина мамлакатлари соя донини экспорт қилишда етакчи бўлса, асосий сотиб олувчи давлатлар бизнинг ён қўшниларимиз Хитой, Корея ва бошқа Осиё мамлакатларидир.\nСоя навлари республикамизнинг барча вилоятларида асосий ва такрорий экишга мослашган ва етиштириш агротехникаси ишлаб чиқилган.\nУни экиш ва парваришлаш учун янги техника воситалари шарт эмас. Соя уруғлари маккажўхори, сабзавот сеялкалари билан экилади. Фермерларда ҳеч қандай сеялка бўлмаса дон сеялкаларини созлаш ҳисобига экиш мумкин. Қатор ораларини ишлашда мавжуд техникалардан фойдаланилади, дони дон комбайнлари ёрдамида ўриб олинади.\nБу ўсимлик ўз биологик хусусиятига кўра, бошқа экинларга қараганда ер танламайди.\nБиз Сирдарё вилоятида пахта билан сояни аралаш экиш борасида бир неча йиллар давомида изланишлар олиб борганмиз. Бу тажриба ижобий натижа берди: тупроқ унумдорлиги оширилди ва июль ойининг ўрталарида ўртача 7–8 ц/га соя дони олинди. Фермерларимиз мазкур тажрибадан фойдаланишлари уларга яхшигина даромад келтириши мумкин.\nХулоса қилиб айтганда соя экиш нима беради:\n- халқимиз дастурхонини озиқ-овқат ва чорвачилик маҳсулотлари билан бойитади;\n- чорва моллари ва паррандалар сифатли ва оқсилга бой озуқа билан таъминланади;\n- республика мой заводларига арзон, сифатли хомашё етказиб берилиб, уларнинг ишлаш муддати узаяди ва ўсимлик мойи четдан келтирилмайди;\n- деҳқончиликда тупроқ унумдорлиги ошади ва қисқа муддатли алмашлаб экиш тизими вужудга келади.\nД.Ёрматова, М.Ҳамраева, А.Нодиров


Ўзбекистонда янги давлат стипендияси таъсис этилади – O'zbekiston Milliy paralimpiya qo'mitasi\nЎзбекистонда янги давлат стипендияси таъсис этилади\nКамолиддин Беҳзод номидаги давлат стипендиясини таъсис этиш мўлжалланмоқда.\nВазирлар Маҳкамасининг «Камолиддин Беҳзод номидаги давлат стипендиясини таъсис этиш тўғрисида»ги қарори лойиҳаси эълон қилинди.\nКамолиддин Беҳзод номидаги давлат стипендиясини тайинлаш тартиби тўғрисида Низом тасдиқланади.\nНизомга кўра, Камолиддин Беҳзод номидаги давлат стипендияси Ўзбекистон Республикаси давлат олий таълим муассасаларининг тасвирий санъат, амалий санъат, дизайн,санъатшунослик ҳамда музейшунослик йўналишларининг охирги икки курсида таълим олаётган бакалавриат босқичи талабаларига тайинланади.\nКелгуси ўқув йили учун давлат стипендияси сони жорий ўқув йили охирида Ўзбекистон Бадиий академияси тақдимномасига биноан Вазирлар Маҳкамаси томонидан белгиланади.\nБадиий академия Ўзбекистон Республикаси давлат олий таълим муассасалари бўйича давлат стипендиясини тақсимлашни таълим ихтисослиги ва талабалар сонига мувофиқ амалга оширади.\nДавлат стипендияси давлат олий таълим муассасалари талабаларига Бадиий академия томонидан ўтказиладиган танлов натижаларига асосан тайинланади.\nДавлат стипендиясига сазовор бўлган талабаларга «Камолиддин Беҳзод номидаги давлат стипендиясининг соҳиби» гувоҳномаси берилади.\nДавлат стипендиясига сазовор бўлган талабалар бакалавриат босқични тугатганидан сўнг бир йил мобайнида тегишли мутахассислик бўйича магистратурага кириш имтиҳонларисиз, грант асосида қабул квотаси доирасида қабул қилинади.\nДавлат стипендияси соҳиблари ўқишни тугатганларидан сўнг бир йил мобайнида магистратурада ўқишни давом эттириш учун хорижга юборилаётган ёшлар гуруҳлари таркибига киритилишида устунликка эга бўлиш ҳуқуқини сақлаб қоладилар.


Tashkent City кўчаларига қандай номлар берилиши маълум бўлди — Sof.uz\nЖАҲОН 6,045,653 2,671,440 367,114\n20.10 00:55 1175 Ўзбекистон\nНорматив-ҳуқуқий ҳужжатлар лойиҳалари муҳокамаси порталида Тошкент шаҳар ҳокимининг «Tashkent City халқаро ишбилармонлик маркази ҳудудидаги янги кўчаларга ном бериш тўғрисида»ги қарори лойиҳаси эълон қилинди.\nУндан маълум бўлишича, пойтахт ҳокимлиги 15 октябрь куни халқ депутатлари Тошкент шаҳар Кенгашига Tashkent City ҳудудидаги олтита янги, номсиз кўчаларга ном бериш бўйича таклиф киритган. Ҳокимлик таклифига кўра, кўчаларга қуйидагича ном бериш кўзда тутилган:\n1-номсиз янги кўча — Янги Тошкент кўчаси;\n2-номсиз янги кўча — Янги Тошкент тор кўчаси;\n3-номсиз янги кўча — Ўқчи кўчаси;\n4-номсиз янги кўча — Заргар кўчаси;\n5-номсиз янги кўча — Хадра кўчаси;\n6-номсиз янги кўча — Хадра тор кўчаси.\nПорталда эълон қилинган ҳокими қарори лойиҳаси бўйича муҳокама 2 ноябрга қадар давом этади. Ушбу қарор матни шу кўринишда қабул қилиниши, ўзгартирилиши ёки рад этилиши мумкин.\n29.05 12:32 3048\n28.05 13:43 1449\n5.07 17:14 27 Ўзбекистон\n5.07 10:40 133 Ўзбекистон\n25.06 12:22 34 Ўзбекистон


Тожикистон энди Ўзбекистонга йилига 1,5 млрд. КВт/соат электр энергияси етказиб беради » Ўзбекистон янгиликлари – Zamin.uz\nТожикистон энди Ўзбекистонга йилига 1,5 млрд. КВт/соат электр энергияси етказиб беради\n28 февраль 2018, 23:45\nДушанбе ва Тошкент Ўзбекистонга электр энергияси етказиб бериш бўйича келишиб олди. Унга кўра Тожикистон жорий йилнинг март ойи охири ёки апрел ойи бошида Ўзбекистонга электр энергияси етказиб беришни бошлайди. Бу ҳақда « Sputnik» нашри хабар берди.\nКелишувга мувофиқ, Тожикистон электр энергиясининг қўшни мамлакатга экспорт қилинадиган умумий ҳажми йилига камида 1,5 млрд. КВт/соатни ташкил этади. Ўзбекистон ёз мавсумида бир киловатт электр энергияси учун икки цент, қишда эса 2,5 центдан тўлайди.\n«Тожикистон қўшни мамлакатга электр энергияси етказиб беришни исталган пайтда бошлаши мумкин, аммо Ўзбекистон жанубини Тожикистон билан боғлайдиган 60 километрли электр узатиш линияларини тиклаш ва Турсунзода шаҳридаги релели ҳимоя ва автоматика лойиҳасини амалга ошириш ишлари ҳозирча ниҳоясига етмади. Бу йўналишдаги ишлар жадал суръатларда олиб борилмоқда», — дейилади хабарда.\nЯнгиликлар » Иқтисодиёт » Тожикистон энди Ўзбекистонга йилига 1,5 млрд. КВт/соат электр энергияси етказиб беради\n15:34 Ўзбекистон Тожикистонга енгил автомобиллар етказиб беради\n22:54 Хитой қуёш ва шамол энергияси нахрларини туширмоқда\n01:47 Тожикистон суюлтирилган газ импорти ҳажмини оширди\n23:13 “Nestle” қолиб кетган конфетлардан электр энергияси ишлаб чиқаради


Қурбонлик кимларга вожиб? — ЎЗБЕКИСТОН МУСУЛМОНЛАРИ ИДОРАСИ СИРДАРЁ ВИЛОЯТИ ВАКИЛЛИГИ\nАллоҳга ҳамду санолар бўлсинки, мана ҳижрий-қамарий йилнинг сўнги ойи бўлган зулҳижжа ойи ҳам кириб келди. Муқаддас динимизда бу ой ҳам улуғ ойлардан ҳисобланиб, бир қанча фазилатлари бор. Бу ой энг аввало, ҳаж ойи ҳисобланади, сабаби Аллоҳ таоло Ўз бандаларига фарз қилган беш амалдан бири бўлган Ҳаж ибодати бажариладиган ойдир. Бу ой ҳурумот ойларнинг тўртинчисидир, яна бу ойда қурбонлик қилишга қодир бўлганлар Аллоҳ йўлида қурбонлик қиладиган ойдир. Зеро, Аллоҳ қуръони каримда қурбонлик қилишга тарғиб қилган. “Кавсар” сурасида Аллоҳ таоло шундай дейди:\n“Бас, Раббингиз учун намоз ўқинг ва (туя) сўйиб қурбонлик қилинг!”\nУшбу оятга мувофиқ қурболик қилиш вожиб бўлади. Азал азалдан саховатли хал қимиз бу муборак ойни хурсандчилик билан кутиб олиб, имконияти борлар Аллоҳ йўлида қурбонликлар қилишади, чунки, бу қилган қурбонликларидан ваъда қилинган савоблардан умидвор бўлади. Зеро, муборак ҳадиси шарифларда қурболик соҳибларига бериладиган савоблар ҳақида кўплаб хабарлар келган. Ҳазрати Али розияллоҳу анҳу ривоят қилган ҳадисда Пайғамбаримиз алайҳиссалом шундай деганлар: “Кимки қурбонликка жонлиқ олиш учун бозорга борса, Аллоҳ таоло ҳар бир қадамига ўнта савоб ато этади ва гуноҳларини кечиради. Қурбонликни савдо қилаётганда, айтган сўзларини тасбеҳ ўрнига қабул қилади. Қурбонлик учун берган ҳар бир дирҳамига етти юз дирҳам савобини беради. Қурбонликнинг ҳар қатра қонидан ўнта фаришта ясатади ва улар қиёматгача унинг истиғфорини айтадилар. Қурбонлик гўштининг ҳар луқмаси учун бир қулни озод қилганлик савоби ёзилади”.\nУшбу ҳадисдан маълум бўляптики, ҳар бир қурбонлик қилувчм мўмин мусулмон ҳар бир ҳаракати учун савобга эга бўлар экан. Шунинг учун ҳам мусулмонларимиз қурбонлик қилишга иштиёқлари баландир.\nЭнди шу ўринда савол туғилади, яъни кимлар қурболик қилиши вожиб?, фақат бойлар қурболик қиладими?, қурбонлик қачон сўйилади? Ва қурбонликка қандай хайвонлар сўйилади? Ва хо казо. Энди шулар ҳақида маълумот бериб ўтсак.\nҲар бир хох эркак хох аёл бўлсин балоғатга етган ақли болиғ ҳур (яъни озод) бўлган, мусофир бўлмаган, мол дунёси закот нисобига етган мусулмон кишига вожиб бўлади. Энди қурбонлик қилуқчининг моли ўсувчи, яъни закотни вожиб қилучи эмас, балки хожати аслийдан ташқари бойликлари закот нисобига етган бўлса унга қурбонлик қилиш вожиб бўлади.\nУч бош сарподан зиёд кийим, зарурий эҳтиёждан ортиқ бўлган уй, ортиқча ер ва уй нисобга тегишлидир.\nМакҳул ан-Насафий раҳимаҳуллоҳ: «Икки кўйлагинг бўлса, бирини сотиб қурбонлик қил!» деганлар.\nБундан хулоса қилсак, бойларга қурболик қилиш вожиб, камбағалга суннат экан, сабаби, Пайғамбаримиз бой бўлмасаларда доим қурбонлик қилганлар.\nҚурбонлик қилиш мумкин бўлган хайвонлар тўртта:\n1.Туя. Беш ёшга тўлган бўлиши керак.\nМол. Икки ёшга тўлган бўлиши керак.\nҚўй. Олти ойдан ошган бўлиши керак.\nЭчки. Бир ёшдан ўтган бўлиши керак.\nҚўй ва эчки ҳар бир киши номидан сўйилади. Туя ва мол бир кишидан то етти кишигача шерикчиликда сўйишса бўлади, фақат шарти шуки, шерикларнинг ҳаммаси қурбонлик ниятида бўлиши керак, мабодо бир киши гўшт олиш учун шерик бўлса, қолганларнинг ҳам қурбонликлари ўтмайди. Шунга ҳам эътибор бериш керак.\nҚурбонлик қилинадиган жонлиқ соғлом, ҳамма аъзолар бутун, семиз ва қанча катта бўлса афзал бўлади. Жонлиқларнинг эркаги ҳам, урғочиси ҳам, пичилгани ҳам қурбонликка ярайди.\nҚурбонликлар зул ҳижжа ойининг ўнинчи куни, яъни қурбон хайити ўқилгандан кейин то зул ҳижжанинг ўн иккинчи куни кун ботгунча сўйилади.\nҚурбонлик қилишдаги одоблар:\nХайит намозини ўқиб бўлгандан кейин тезда қурбонлик қилиш;\nСўйиладиган жонлиқни ҳар ким ўзи бўғизлаши;\nТо қурбонлик қилинган жонлиқни қони охиригача оқгунча такбир айтиб туриши;\nАгар қурбонлик оила аъзолари номидан бўлса, барча оила аъзолари қурбонликка қараб туришлари;\nЖонлиқ сўйиб бўлингандан кейин икки ракат нафл намоз ўқишлик;\nҚилинган қурбонликни уч қисмга бўлиб, бир қисми муҳтожларга хом тарқатиш, бир қисмини оила аъзолари ва қариндошлар билан баҳам кўриш, қолган бир қисмини кейин истеъмол қилиш учун олиб қўйиш.\nБу йил карантин вақтига тўғрикелганлиги, хайит намозлар ўқилмаслигини инобатга олиб, Ўзбекистон мусулмонлари идораси фатволарига қатъий риоя қилган холда хайит кунлари байрам қилинади ва қурбонликлар сўйилади. Яъни бу йил қурбонликлар хайит намози ўқилмаслиги муносабати билан, қуёш бир найза миқдори кўтарилгандан кейин чошгоҳ(зухо) намозин ўқигандан кейин сўйилади.\nАллоҳ таоло қурбон хайитини хурсандчиликда ўтказишни барчаларимизга насиб этсин, қилинадиган қурбонликларни даргоҳида қабул айласин. Бошимизжа турган бу вабони Аллоҳ таоло тезда кўтарсин, ва панохида асрасин.\nСирдарё туман “Ахмад Яссавий”


Илмга оид рисола - Favvora | билим чашмасидан отилган фаввора\n2016-04-26 2304 Ko'rilgan Юксаклик сари\n๏ Олим ва жаҳолат сохиби орасидаги тафовут. ๏ Ота ва фарзанд анбиёларга берилган фазл. ๏ Илмни мустаҳкамловчи омил. ๏ Илмнинг икки оёғи. ๏ Ҳовлиқмалик, яъни шошма-шошарликни сахобалар ёқтиришган эмас. ๏ Олим билан жаҳолат эгасининг ўртасида жуда катта тафовут ва айирма мавжуддир. Аллоҳ Табарока ва Таъоло уларнинг ўртасидаги фарқ ҳақида Қуръонда маълумот берган: < أفمن يعلم أنما أنزل إليك من ربّك الحق كمن هو أعمى إنما يتذكر أولوا الألباب > (سورة الرعد ) “Сенга Роббингдан хақ нозил қилинганини билган кимса – у кўзи ожиз бўлган кўр кимса каби бўлурми?! Фақатгина ақл эгаларигина эслатма олур”. (Роъд; 19-оят мазмунидан)\nЖаҳолат эгаси ўз нафсини англай билмайди, аммо илм сохиби бўлган киши жоҳилнинг ҳолини унинг ўзидан кўра яхши тушунади. Чунки, олим илм олишдан аввал жоҳил бўлган ва унинг жуда ачинарли ҳол эканлигини билиб, етган ҳисобланади. Киши илм олиши ортидан ўша илми фойда беради, у тавозеъли-камтар кимсага айланади. Агар илмидан жаҳолати устун келса, такаббур ва манмансирашга ўтади. Шунинг учун амалли ва содиқ олимлар айтганларки;\n“Илм эшикларининг аввалги эшиги – киши ўзининг жоҳил эканлигини билиб, англашидир”.\nДемак, киши ўзини жаҳолатда эканлигини англаган инсон, биринчи ўз жаҳолатига қарши курашади. Уни маърифатга тўлдиради ва аҳлини ҳам илм-маърифат булоғи томон етаклайди.\nЭнди илм ва илм аҳлининг фазли, бошқа одамлардан даражалари улуғ эканлиги борасида олимларнинг ҳужжатларини синчиклаб ўрганишга киришсак, бу ўрганишимиз шояд илмга бўлган мухаббатларимизни ортишига сабаб бўлса ва илм йўлида ўзимиз, ҳамда аҳлимизни илм сохибларидан қилишга интилишимизга туртки бўлса. Олимларнинг берган ибора ва ҳужжатлари қўштирноқ ичида берилди.\n๏ “Илм неъмати инсонлар орасидаги фазл аталмиш – зиёда юксаклик неъматидир. Зеро, Аллоҳ:\n< ولقد آتينا داود و سليمان علمًا و قالا الحمد لله الذى فضلنا على كثير من عباده المؤمنين >\n“Биз Довуд ва Сулаймонга илм ато этдик. У иккиси деди: “Бизни кўп муъмин бандаларидан фазлли қилган Аллоҳга хамд бўлсин!” – деб марҳамат қилган.\n(Намл; 15-оят мазмунидан)\nИкки ота-ўғил пайғамбарлар ўзларига берилган илмни “фазл”, яъни юксаклик белгиси деб айтдилар. Фазл айниқса муъминлардан-да юксак қилингани Довуд ва Сулаймон алайҳимассалом томонидан эътироф қилинганини Аллоҳ ояти ила билдирмоқда. Ҳаёт давомида кўп одамлар ўзларига ўхшаган одамлардан ортиқ бўлиш учун интиладилар. Меҳнат қилади ва изланади. Алал-оқибат улар ўзларининг ўлчовлари бўйича кимлардандир ўзиб кетган бўлиб кўринишади. Дейлик у мартаба-обрўда баланд супаларга етгандир. Балки молу-давлати кўпайиб, кўпчиликни ортда қолдиргандир. Ёки куч жамлашда бировлар унинг қуввати олдида ипак эша олмай қолгандир. Нима бўлганда ҳам бугун бўлмаса эртага, эртага бўлмаса вафотига қадар ерга қоришиб кетадиган ортиқликка эга бўлади холос. Чунки у ортиқлик ўзи ўйлаган ва давоми йўқ ортиқликдир.\nАллоҳ берадиган фазл эса – абадий ортиқлик мисоли бўлган, юксаклик поғонасидирки, у поғонадан уни ҳеч ким, ҳеч қачон тушира олмайди. Илм берилса – ўша поғона, ўша фазл берилаётган бўлади. Икки пайғамбар Аллоҳ Таъолога хамд айтиб, суюнган фазл илм ортидан келган фазлдир.\n“Илм эгасини Аллоҳнинг ўзи даражасини кўтаради. Жаҳолат эгасини эса одамлар кўтаради. Қуръонда:\n< يرفع الله الّذين آمنوا منكم والذين أوتوا العلم درجات >\n“Аллоҳ сизлардан иймон келтирган ва илм берилинганларнинг (даражаларини) кўтаради”,\n) Мужодала; 11-оят музмунида) – дейилган бўлса, хадисда эса Набий соллоллоҳу алайҳи васаллам: “Одамлар жаҳолат эгаларини етакчи қилиб тутадилар... Бас адашадилар ва адаштирадилар”, – деб айтганлар.”\n“Одамларнинг хайрлилари – яхшиликни таълим бериб, ўргатувчиларидир. Одамларнинг ёмонроқлари эса – ёмонликни ўргатувчиларидир. Аввалги иш шуки; яхшиликни ўргатувчига вафотидан сўнг хасанотлар оқиб бориб турса, иккинчи иш шуки; ёмонликни ўргатувчига унинг ёмонликлари етиб туради. Уни тўхтата олишга у молик бўла олмайди”,\nИлм аҳли бўлган кимса ҳамиша одамларга яхшиликдан сабоқ бериб, насиҳат қилади. Аллоҳни бир деб билишни, ҳамда росулини ҳақ деб билиб, унга итоат лозимлигини, ота-онага яхшилик қилишни, қўшни ва қавми-қариндошлар билан гўзал муомалада бўлишни ва ҳаётга зарур барча нарсаларни, охиратга олиб кетиш учун зарур амалларни таълим беради.\n๏ “Илм инсонни мустаҳкамлайди ва ибодат эса илмни мустаҳкамлайди. Инсон илмсиз бўлса – у жоҳилдир. Олим эса ибодатсиз – ҳавойи-нафсининг олдида ожиздир. Илм – ўз сохибига оғир юкдир, унинг омонатини ибодатда қадами собит бўлмагунича унга кучи етмас. Илм эгасига зарарлироқ нарса у – ибодатдаги нуқсондир. Обидга зарарлироқ нарса эса – илмдаги етишмовчилигидир. Илм ва ибодат – мустаҳкамлик қозиқларидир.”\nИлм олишга кўпчилик қизиқиши мумкин, лекин уни эгаллашда эса жуда оз сонли кишиларгина саботли қолади холос. Баъзиларга зеҳн, баъзиларга қобилият етишмаётганга ўхшайди. Илмни маҳкам ўзлаштириш учун энг муҳим иш – Аллоҳдан сабот сўраш ва доим Аллоҳни зикр этиб юришдир. “Аллоҳнинг зикри – илмнинг саботли бўлишига етаклайди. Қуръонда: “Ва унутиб, эсингдан чиқарсанг, Роббингни зикр қил!” – деб марҳамат қилинган.”\nИлм аҳлларини лозим тутиб, уларнинг сўзлари-ю, феълларидан нафланиб, фойдаланиш амали – анбиёларнинг йўллари ҳисобланади.\n< قال له موسى هل أتّبعك على ان تعلّمن ممّا علّمت رشدًا >\n“Мусо (Хизр)га деди: “Сенга билдирилган илмдан менга ҳам тўғри йўлни таълим беришинг учун сенга эргашсам майлими?!”\n(Каҳф; 66-оят мазмунидан)\nИлм ўз-ўзидан келмайди, балки уни аҳли-илм кимсаларни йўлиқтириб, уларнинг илмларидан баҳра олиш билан амалга ошади. Илм аҳлининг ўз ҳавою-нафсига эргашган, дунёга майли қаттиқ бўлганлари ҳам бор бўлиши мумкинки, ундай кимсаларга шогирд бўлишдан сақланиш лозимдир. Чунки илм олишдан мурод, уни ҳаётга тадбиқ этиб, тажрибада қўллашдир. Ҳаётга ўрганганларини татбиқ этмай, аксинча ўзи унга хилоф иш қилаётганлар олим бўлиб кўринсада, эътиборга лойиқ эмасдир. Фақат амалли, гўзал хулқли илм аҳлларигина эътибор ва таълим олишга сазовор кимсалардир.\n๏ “Илм – ўрганилаётган нарсани ёд олиш ва уни фаҳмлашдир. У иккиси, яъни ёдлаш ва фаҳмлаш илмнинг икки оёғи бўлиб, у иккиси билан юра олади. Фаҳмламасдан ёд олиш – жаҳолат ва алданишдир. Ёд олишсиз фаҳмлаш эса – ожизлик ва қусурликдир.”\n“Илм зиёдалиги – уни талаб этилса, тезлик билан келувчи ҳолат эмасдир. Илм сабот ва чидам билан туриш орқали меҳнат билан келажак ҳолдир. Қуръонда бундай дейилган:\nولا تعجل بالقرءان من قبل ان يقضى إليك وحيه ، وقل ربّ زدنى علمًا\n“Сенга у (Қуръон)нинг ваҳийси битмасидан олдин қироъат қилишга зудлик ила шошилма ва Роббим илмимни зиёда қил, деб айтгин!”\n(Тоҳа: 114-оят мазмунидан)\n๏ “Сахоба розияллоҳу анҳумлар илмларни даражама-даража ёд олардилар, уни шошилишлик билан ёд олмас эдилар. Чунки унинг ёдда сақланишини мустаҳкамлардилар. Абдуллоҳ ибн Аббос розияллоҳу анҳу Қуръонни ёд олишга шошган кимсани эшитганларида шундай дегандилар: “Бу ҳовлиқмаликдақа – шошишларини яхши кўрмайман”.


Хушнудбек Худойбердиев: «Супер контракт» нархи қанча ва кимлар учун? - xabar.uz\nХушнудбек Худойбердиев: «Супер контракт» нархи қанча...\n26.09.2020 14:03 0 9425\nТест натижалари чиқишни бошлагач, абитуриентлардан қўшимча контракт (халқ тилида «супер контракт») ҳақида саволлар кўпайди. Шуларни инобатга олиб, қўшимча контракт ҳақидаги айрим саволларга жавоб беришга ҳаракат қиламан, деб ёзади Хушнудбек Худойбердиев ўзининг телеграм каналида.\nЎқишга кира олмаган абитуриентлар қўшимча контрактда ўқиш учун 26 сентябрь — бугундан бошлаб ариза берса бўлади. Лекин маслаҳатим, бугун-эрта (шанба-якшанба) бориб ўтирманг. Дам олиш куни. Душанба кунидан борсангиз маъқулроқ. Аризани 1 ой ичида берсангиз бўлаверади, шошилиш шартмас. Ким биринчи ариза берса, ўша биринчи қабул қилинади деган қоида йўқ. Тўпланган баллга қараб тартибга солинади.\nБешта йўналишдан қайси бирида ўқиш мумкин?\nЎтган йили исталган 3 та йўналишдан бирида супер-контрактда ўқишга рухсат берилганди. Олинган маълумотларга кўра, жорий йилда ҳам исталган бешта йўналишдан бирида (хоҳласа биринчи, хоҳласа бешинчи) ўқишга рухсат берилади.\nЎқишга кирганлар бошқа йўналишга супер-контрактни танлай оладими?\nМасалан, биринчи йўналишга бали етмади, лекин иккинчи йўналишга ўқишга кирди. Абитуриент иккинчида ўқишни истамай, биринчи йўналишда супер-контрактда ўқий оладими? Йўқ, ўқий олмайди. Агар абитуриент бешта йўналишдан қайсидир бирига хоҳ грант, хоҳ контрактга кирган бўлса, унда бошқа йўналишларда супер-контракт қилолмайди.\n1 баллгача етмаган абитуриентлар учун — 1,5 баробар;\n1.1 баллдан 2 баллгача етмаганлар учун — 2,0 баробар;\n2.1 баллдан 3 баллгача етмаганлар учун — 2,5 баробар;\n3.1 баллдан 4 баллгача етмаганлар учун — 3,0 баробар.\nМасалан, кириш бали 140 бўлган дейлик. 139 балл тўплаган абитуриент контрактнинг 1,5 баробарини тўлайди. Масалан, асли 10 млн сўм контракт бўлса, 15 млн сўм тўласа, кифоя.\nМасалан, яна ўша кириш 140 балл бўлган йўналишни мисол қилсак, 135,9 баллдан кам 56,7 баллдан кўп тўплаганлар 2-тоифага тушади.\nЖорий йилда 2-тоифа учун нархлар ҳали тасдиқланмади. Ўтган йилдаги нархларни қуйидаги манзилдан (t.me/xushnudbek/3180) кўриб олишингиз мумкин. Шунингдек, жорий йилдан супер-контракт нархларини ОТМлар ўзлари белгилашади.\n56,7 баллдан кам тўплаганлар (масалан, 1 балл бўлса ҳам) 2-тоифадаги супер-контракт миқдорининг 2 баробарини тўлаб ўқишлари мумкин. Масалан, оддий супер-контракт 15 баробар бўлса, 56,7 баллдан кам тўплаганлар 30 баробар тўлаб, супер-мупер контрактда ўқиши мумкин.\nСупер-контрактни бўлиб-бўлиб тўласа бўладими?\nЎтган йили супер-контрактни йил давомида иккига бўлиб ёки ҳаттоки ойларга бўлиб тўлаш имконияти ҳам берилган эди. Жорий йилда ҳам берилса керак.\nСупер-контракт учун таълим кредити олса бўладими?\nЙўқ, супер-контракт учун таълим кредити бериш амалдаги қонунчиликда белгиланмаган. Лекин банклар бозор нархларида ўз кредитларини таклиф этиши мумкин.\nконтракт грант Хушнудбек Худойбердиев Супер контракт\nТаълим 08/10, 22:45\nСупер-контракт бўйича қўшимча енгилликлар белгиланди\nТаълим 08/10, 22:16\n1-курс талабалари учун контракт тўлаш муддати белгиланди\nТаълим 07/10, 20:46\nТўлиқ рўйхат: супер-контракт нархлари тасдиқланди. 8 баравардан 25 бараваргача\nТаълим 29/09, 09:18


«Оғзимиздан чиққан сўз қонун» ёхуд ҳоким фуқарони нега лақиллатди?\nЎзбекистоннинг турли жойларида қурилаётган намунавий уй-жойларни кўриб, кўзингиз қувнайди. Бу обод биноларга қараб туриб бир вақтлар уларнинг ўрни сув чиқмайдиган дала бўлганига ишонгингиз келмайди. Уйлар атрофига гуллар экилган, ўйин майдончалари болаларнинг шўх-шодон овози билан тўлган. Аммо бу масалада муаммолар ҳам учраб турибди. Ана шундай муаммолардан бири, korrespondent.uz мухбири Чарос Ёқубова томонидан қаламга олинди.\nАтрофдаги хонадонларни завқ билан томоша қилиб туриб, уларнинг ички кўриниши билан ҳам қизиқдик. Кириб кўриш иштиёқида Жиззах вилояти Шароф Рашидов туманидаги уйлардан бирининг эшигини қоқдик. Ўн беш ёшлар чамасидаги сочлари қўнғироқ қиз эшик очди. Саломига алик олар эканмиз саволга тутдик:\n– Уйда катталар борми?\n– Ҳа онам бор, – негадир қизалоқ хўмрайиб жавоб берди.\n– Чақириб бероласизми?\nҚизалоқ кириб кетиб онасига айтди шекилли, ичкаридан асабий овоз эшитилди: «Ким экан, тинчлик беришадими ўзи, йўқми?»\nБу овозларни эшитиб ҳижолат тортиб қолдик. Қизиқувчанлигимиз қурсин, овозининг авзоидан ташрифимиз ёқмаганлиги сезилиб турибди.\nБаланд бўйли, юзларини офтоб урган аёл бошидаги рўмолини тўғирлаб чиқар экан, бизни кўриб бироз жим қолди. «Нима керак?» дегандек тикилиб турдида, тўлов масаласида келдингизми, деб сўради. Саволдан англаб етдик-ки, қандайдир тўловлар билан муаммо мавжуд. Лекин қандай тўловлар? Маълум бўлдики, уйнинг бошланғич тўлови тўланмаган. 25 майгача берилган муҳлат ҳам тугай деб қолди. Ё тўловни қилиш керак ё уйни бўшатиб бериш керак.\nЎзини Ҳалима Каримова деб таништирган уй соҳибасининг уч нафар фарзанди бўлиб, боришга бошпанаси, тўлашга пули йўқ экан. Маълум бўлишича, ўтган йили 25 декабрь куни ушбу икки хонали ҳовлининг калитини “Қурилиш инвест” бошлиғи Ойбек Эркабоевнинг ўзидан қабул қилиб олган. Шунга ҳам беш ой бўлибди. Хўш, нега шу вақтгача бошланғич тўлов тўланмаган?\n– Оиламиз кам таъминланган оилалардан. Турмуш ўртоғим дорихонада қоровул бўлиб ишлайди. Маоши 270 000 (икки юз етмиш минг) сўм, – дея Ҳалима опа ўз шароитини тушунтира бошлади. – Ўзим баҳордан то кузгача мавсумий ишларда ишлайман. Топганимиз учта боланинг еб-ичишидан ортмайди. Шу ерда 12 сотих еримиз бор эди. Намунавий уйлар айнан шу ердан қурила бошланганлиги сабаб уйимиз бузилишга тушди. Вилоят ҳокимиятида йиғилиш бўлганда, мен уй тўловини тўлашга шароитим йўқлигини айтдим. Шунда ўша вақтда вилоят ҳокими бўлган Сайфиддин Исмоилов уйим ва еримнинг ўрнига уйнинг бошланғич тўлови – ўн беш миллион сўмни тўлаб беришларини маълум қилди. Уйимиз икки хонали эди, ҳақиқатан шароитимиз жуда оғир бўлганлиги сабаб, иморатимизнинг шифери ҳам йўқ, лойшувоқ уйда яшардик. Ҳокимиятдан вакиллар ва ҳокимнинг ўзи келганида «Уйингиз талабга жавоб бермайди, ҳақиқатан шароитингиз оғир экан, ерингизнинг ҳисобига нархлаб, уйнинг олд тўловини тўлаб, янги уйлардан бирини сизга берамиз», дейишди. Уйимиз қурилишга озроқ ҳалақит бериб турган эди. Октябрь ойида қурилиш ишлари бошланди. Биздан ижара уй топиб чиқиб туришимизни, қурилиш якунланиши билан ваъда қилинган уйга киргизишларини айтишди. Лекин ижара тўлови учун маблағимиз бўлмаганлиги сабабли 25 декабрь, яъни янги хонадон беришгунча ўз уйимизда ўтирдик.\nОпанинг сўзларидан маълум бўлишича тўловни тўлашга кўзи етмай уйидан чиқмаган ушбу оилага Жиззах туман ҳокими (ўша вақтда) Абдурашид Йўлдошев, ҳокимнинг биринчи муовини Абдуалим Гулбоевлар ҳам уйнинг тўловига қарашиш ваъдасини беришади. Ҳалима Каримова шу сўзларни қоғозда тасдиқлаб беришини сўраганида эса «Бизнинг оғзимиздан чиққан сўз қонун», – дея жавоб беришади.\nУй калитини топшириш жараёнида эса Ойбек Эркабоев «Табриклайман опа, бошингизга бахт қуши қўнди. Асло хавотирланманг, агар ҳокимиятдагилар тўлаб бермаса, ўзим сизга ҳомийлик қиламан», – деб далда беради.\nОпа оила аъзолари билан берганига шукур қилиб яшаётган фаровон кунларининг бирида “Жиззах қурилиш инвест” ходимлари келиб, уйнинг олд тўлови тўланмаётганлиги боис шартнома бекор қилинишини маълум қилишади. Охирги муддат 25 май. Шу вақт ичида тўламаса, уйни бўшатиб қўйиш керак.\nУйга кўчиб киргандан сўнг бир неча бор вилоят ҳокимига тўлов масаласи бўйича мурожаат қилиб, бу иш билан шуғулланиш вилоят ҳокимининг муовини Раҳмонқуловга топширилганини билишади. Раҳмонқулов билан боғланишганида эса Сайфиддин Исмоилов туманга ҳоким қилиб тайинлангани ва у кишининг ўзи Каримовларнинг иши билан шуғулланишини айтади.\n– Оёқости қилгандек бўлмай, олдин ўзларига мурожаат қилай, деб шанба куни ҳоким қабулига кирдим, – дея опа сўзини давом эттирди. – Менга бошланғич тўловни тўлаб беришга ваъда бергандингиз, десам мен сизнинг ишингизни ҳал қилмайман, деб жавоб бердилар.\n– Нега, уйимни буздингиз, борадиган жойим бўлмаса, уч болам билан кўчада қоламанми?\n– Раҳмонқулов уйга киринг деса, кириб кетаверасизми?..\nШундан сўнг, мен республикага мурожаат қилишимни айтиб чиқиб кетаётган жойимда тўхтатдилар. Бўпти, сизга ҳомийлик қилиб бўлса ҳам ёрдам берамиз, – деган ваъдалар билан Ойбек Эркабоев бизни уйга киргизган эди, лекин тўлов қилиб бермади, деб ариза ёздириб олдилар. Яна уларнинг ваъдаларига ишониб бир ҳафта кутдим…\nАйтилган муддат тугаган бўлсада, иш ҳал бўлмайди. Бош вазир Абдулла Арипов халқ билан мулоқот қилаётганини эшитиб, ҳокимиятга яна боради. Соат 19:00дан тунги 1:00гача навбат кутади. Бироқ мулоқот учун рўйхатга ёзилганларгина қабулга киритилади. Опа эса бу рўйхатда йўқ эди…\n«Бир ҳафта муддат қолганида Сайфидин Исмоилов ёрдам бермаслигини, уйнинг тўловини бир ҳафта ичида қилмасам чиқиб кетишим кераклигини айтди. Биз ҳозир бир ҳафтада ўн олти миллион пул топиб, ўтказишимиз керак. Ўн олти йил ночорликда қийналиб яшадим. Сувсиз, чироқсиз, газсиз яшаган вақтларим бўлди. Лекин шу кунгидек чорасизликдан қийналмаганман…» Опанинг асабийликдан титраб турган қўллари бўшашиб, кўзларидан оқиб келаётган ёшни артишга тиришди. Бир муддат гапиролмай қийналди.\nБир ҳафтада бунча пулни қаердан топишни билмай опа ўйланади. Эшикдан мўралаб-мўралаб қўяётган болалари эса уни юпатишни билмай қўшилиб йиғлайди. Бу болалар сал аввал уй билан таъминланганлар қаторида табассумларини яширмай бахтиёр ҳолда журналистга интервью беришган эди. Кам таъминланган оилага уй берилди, олд тўлови тўлаб берилди, дея газеталарда ёритилди. Энди-чи, бу иш қандай ҳал бўлади?\n«Наҳотки шу кунгача бўлган ишлар, айтилган гаплар хўжакўрсинга бўлган бўлса, тортиб олса уй бериб нима қилади», – дея нола қилаётган аёлни сиз қандай юпата оласиз?\nКамчиликлар бир кун келиб тўлиб кетар. Уйга муҳтож бўлган бу болакайлар кун келиб ночорларни уй билан таъминлаш даражасидаги тўкис ҳаётга етишса не ажаб! Аммо уларнинг кўнглида пайдо бўлаётган ишончсизлик ўрнини ким ёки нима тўлдира олади?


Англия терма жамоаси тарихидаги энг яхши...\n15.01.2021 21:20 0 1758\n«Манчестер Юнайтед» ва Aнглия футбол терма жамоасининг собиқ сардори Уэйн Руни футболчилик фаолиятини тугатди. У «Дерби Каунти» бош мураббийи лавозимига тайинланди. Бу ҳақда 15 январь куни инглиз клуби матбуот хизмати хабар берди.\nРуни 2020 йил ноябрь ойида Филипп Коку мураббийлар штаби бошчилигини тарк этганидан сўнг ушбу лавозимни эгаллаганди, дея аниқлик киритди «Спорт-Экспресс». Умумий ҳисобда футболчи тўққизта ўйин ўтказган, шундан учтасида «Дерби Каунти» ғалаба қозонган.\n«Бирлашган Қиролликка қайтганимда, мени «Дерби Каунти» футбол клубининг имкониятлари бутунлай ҳайратда қолдирди: стадион, машғулотлар майдончаси, ўйинчилар сифати, ёш футболчилар ва, албатта, содиқ ва доимо қўллаб-қувватлаб турувчи мухлислар. Бошқа таклифларга қарамай, «Дерби Каунти» менинг жойим эканлигини ич-ичимдан ҳис қилиб турардим», — дейди Руни.\nУ билан шартнома 2023 йилнинг ёзигача имзоланди.\nРуни 2018 йил июнь ойининг охирида Aнглиянинг «Эвертон» клубидан «Ди Си Юнайтед»га ўтди. Жорий мавсумда 23 учрашувда 11 марта дарвозани ишғол қилди.\nРуни Aнглия терма жамоаси сафида 120 учрашув ўтказиб, 53 та гол урган. Миллий терма жамоа тарихида у энг яхши тўпурар ҳисобланади. «Манчестер Юнайтед» сафида Руни 5 карра AПЛ чемпиони бўлган ва бир марта Чемпионлар Лигасида ғалаба қозонган.\nфутбол Англия Уэйн Руни\nХориж 26/02, 23:34\nAнглияда ҳовли ўз дарёси билан бирга сотувга қўйилди (фото)


Марказий Осиёда биринчи ўзаро интеграция қилинган кимёвий кластерни ташкил этишга киришяпмиз – Мирзиёев | Qalampir.uz\nМарказий Осиёда биринчи ўзаро интеграция қилинган кимёвий кластерни ташкил этишга киришяпмиз – Мирзиёев\nЖамият\t27 Август 15:53 3268\nЎзбекистон Президенти Шавкат Мирзиёевнинг Навоий вилоятига сафари давом этмоқда. Ташриф дастуридаги иккинчи манзил "Навоийазот" корхонаси бўлди. Бу ерда Президент 2 та замонавий кимё мажмуасини ишга тушириш ва яна бир янги йирик лойиҳани бошлашга бағишланган маросимда нутқ сўзламоқда.\nҚайд этилишича, ўз фаолиятини 1964 йилда бошлаган мазкур завод ҳозирги кунда мамлакат кимё саноати маҳсулотининг қарийб ярмини ишлаб чиқаради. Бу ерда 9 мингга яқин юқори малакали муҳандис, технолог ва моҳир ишчилар меҳнат қилмоқда.\nСўнгги йилларда “Навоийазот” замонавий технологиялар ҳамда ишлаб чиқариш ҳажми бўйича мутлақо янги сифат босқичига кўтарилмоқда.\nИкки йил олдин бу ерда йилига 100 минг тонна поливинилхлорид, 75 минг тонна каустик сода, 300 минг тонна метанол ишлаб чиқарадиган янги мажмуа ўз фаолиятини бошлаган эди.\nБугун эса бир вақтнинг ўзида умумий қиймати 1,5 миллиард доллар бўлган 2 та замонавий кимё комплекси ишга туширилмоқда ҳамда яна бир янги йирик лойиҳага старт берилмоқда.\n“Тасаввур қилинг, ушбу лойиҳалар “Навоийазот”да маҳсулот ишлаб чиқариш ҳажмини 3 баробар ошириб, бу кўрсаткични йиллик 150 миллион доллардан 410 миллион долларгача олиб чиқади”, дейди Президент Мирзиёев.\nПрезидент Шавкат Мирзиёев янги ишга туширилаётган қувватларнинг аҳамиятига батафсил тўхталиб, Ўзбекистонга биринчи марта олиб келинган энг илғор технологиялар билан жиҳозланган ушбу замонавий мажмуалар 60 йил аввал қурилган ва ҳаддан зиёд кўп энергия истеъмол қиладиган эски қувватлар ўрнини тўлиқ эгаллашини таъкидлади.\nХусусан, аммиак ва карбамид мажмуасида йилига 660 минг тонна аммиак ва 578 минг тонна карбамид ишлаб чиқарилади. Бунда бир тонна аммиак ишлаб чиқариш учун энергия сарфи 2,5 марта камаяди. Азот кислотаси мажмуасида йилига 500 минг тонна азот кислотаси ишлаб чиқарилиб, электр энергияси сарфи 18 марта қисқаради. Фақатгина ана шу иккита лойиҳа эвазига ишлаб чиқарилаётган азотли ўғитнинг таннархи 30 фоизга пасаяди.\nШавкат Мирзиёев бугун тамал тоши қўйиладиган янги ПВХ мажмуасини қуриш лойиҳаси ҳақида ҳам фикр билдирди.\n"Бугун тамал тоши қўйилаётган иккинчи поливинилхлорид (ПВХ) ишлаб чиқариш мажмуаси “Навоийазот” ва кимё саноати тарихида янги даврни бошлаб бермоқда.\nБу “Навоийазот” ҳудудида хорижий инвестициялар иштирокида бошланаётган 400 миллион доллар қийматга эга бўлган биринчи йирик лойиҳадир", дейди Мирзиёев.\nТаъкидланишича, ушбу лойиҳа 2023 йилда тўлиқ ишга туширилади ва поливинилхлорид ишлаб чиқариш қувватини йилига 100 минг тоннадан 220 минг тоннага, каустик содани эса 75 минг тоннадан 165 минг тоннага етказиш имконини беради.\nЛойиҳа орқали “Навоийазот” ва Электр кимё заводи негизида Марказий Осиёда биринчи марта йирик, ўзаро интеграция қилинган кимёвий технологик кластерни ташкил этишга киришмоқдамиз.\nМазкур кластерда яқин йилларда умумий қиймати 3,4 миллиард доллар бўлган 23 та лойиҳа амалга оширилади. Кластер доирасида 33 турдаги юқори қийматли маҳсулотлар ишлаб чиқарилади.\nЭнг муҳими, шу асосда “Навоийазот”да қўшимча 3 мингдан зиёд янги иш ўринлари очилади.\n19 Сентябрь 18:13 28292


Туркияда Шаҳрам Ғиёсов иштирокида шоу бўлиб ўтди (фото) » Ўзбекистон янгиликлари – Zamin.uz\n, 02 2020, 18:47\n15 сен, 17:27 1 558 Дунё\nБугун, Туркиянинг Анталия шаҳрида ҳамюртимиз, ажойиб боксчимиз Шаҳрам Ғиёсов иштирокида ўзига хос шоу бўлиб ўтди. Тадбирда маҳорат дарслари, мусиқий чиқишлар ўрин олди. Қувонарлиси, турк заминида боксчимизни жуда илиқ қарши олишди. Қолаверса, ён қўшниларимиз Қирғизистон, Тожикистон, Туркманистон ҳамда Қозоғистондан ҳам мухлислар ташриф буюрганлигини кўриш мумкин эди.\nАйниқса, Қирғизистонлик санъаткорлар ўз чиқишлари билан барчани хурсанд қилди. Улар Шаҳрамнинг ҳақиқий ихлосманди эканлигини билдиришиб, юртдошимизнинг кейинги фаолиятига омадлар тилашди. Ўзбекча ашулалар ижро этишлари эса янада тадбирга файз берди.\nБир сўз билан айтганда, барчаси идеал кўриниш олган, ташкилотчилик юқори савияда йўлга қўйилибди. Мана, боксчиларимизга бўлган ишонч, ушбу таклиф ўзбек бокс мактабини хорижда ҳам тан олишларига яққол мисол бўла олади. Ўйлаймизки, бу хориж мамлакатларининг спортчиларимизга бўлган қизиқишининг бошланишидир. Умид қиламизки, яқин йиллар мобайнида юртимизда бутунжаҳон спорт олами намояндалари етишиб чиқади.\nШаҳрам Ғиёсов Туркия шоу\nЎзбек ошпазларининг лағмони “Интеррекорд” халқаро рекордлар рўйхатига киритилди (фото) 17 фев, 14:37\nШаҳрам Ғиёсов Анталияда очиқ машғулот ўтказиб, шаҳар ҳокими билан учрашди 15 сен, 23:09\nТожикистон билан чегарада қирғизистонлик фуқаро қаттиқ яраланди (видео) 15 мар, 17:10\nТуркияда жанговор самолёт иштирокида пойга бўлиб ўтди 22 сен, 10:26\nТожикистонда Қирғизистон билан чегарада “асирга тушган” чегарачилар жазоланди 08 июл, 19:35\nДушанбеда Тожикистон ва Қирғизистон президентларнинг музокаралари бўлиб ўтди 03 фев, 17:50


"Тўнғиз йили" тавсиялари “Жадий” буржи вакиллари учун 22 декабрь – 20 январь 6-12-2021, 16:43 | Zamin.uz\n"Тўнғиз йили" тавсиялари: “Жадий” буржи вакиллари учун (22 декабрь – 20 январь)\n“Тўнғиз” “Жадий”ларга дадиллик бағишлайди. Ушбу бурж вакилларини 2019 йил катта ўзгаришлар кутмоқда: уй-жойни янгилайдилар, бошқа шаҳарга кўчиб ўтадилар, янги ишга жойлашадилар.\nАгар уйни таъмирлаш ишларини бошлаб юборган бўлсангиз, аввал барча маиший масалаларни ҳал этиб, кейин дам олишга отланинг.\nКузда мақсад сари интилувчан, меҳнатда чиниққан, ҳар қандай масъулиятни қўрқмай ўз бўйнига оладиган бурж эгалари куз ойида раҳбарлар эътиборига тушиб, юқори лавозимга эга бўладилар. Бунда нафақат мавқелари, балки даромадлари ҳам ортиб кетади. Бироқ топганингизни ақл билан сарфлашга одатланинг.\nБу йилда бурж вакиллари ҳеч бир жабҳада қийинчилик сезишмайди. Муаммолар ҳам дарров ҳал бўлади.Рақобатчилар билан ҳам соғлом иш олиб борасиз. Юлдузлар 2019 йил ҳам муваффақиятлар калитини қўлга киритиш учун худди шу йўналишда йўлларини давом эттиришни маслаҳат беришмоқда. Қолиб кетган ишларни якунлашни ҳамда ҳар ой кирим-чиқимни ҳисоблаб туришни тавсия қиламиз.\nАгар ҳаётингизни ўзгартиришдан қўрқмасангиз, баҳорни бойлик ва севги-муҳаббат қуршовида қарши оласиз.\n“Тўнғиз йили” сизга ҳеч иккиланмасдан иқтидорингизни намоён қилишни маслаҳат бермоқда.\nШахсий тадбиркорлик фаолиятингизни кенгайтириш учун баҳор ойларидан бирида фоизли кредит олишингизга тўғри келади. Бусиз молиявий барқарорликка эришолмайсиз. Қайғурманг, кредитни муддатидан аввал қайтарасиз.\n2019 йил июль ва август ойлари тоғли жойларда, табиат қўйнида ёки ўзга мамлакатларда ҳордиқ чиқарсангиз ҳам бўлади. Агар чет элга саёҳат қиладиган бўлсангиз сизга қулай ва тинч мамлакатни танлашни маслаҳат берамиз. Атрофингиздаги баъзи ҳасадчилар оилангиз тинчлигини бузиш мақсадида иғво чиқарадилар. Юлдузлар иғвогарлар дўстларингиз орасида ҳам бўлиши мумкинлигидан огоҳлантиришмоқда.\nЁз охирлаб қолганда дала-ҳовлига бориш нияти пайдо бўлади. Мевали дарахтлар кўчатини экиш, тозалаш, гуллар ўтказиш сизга ўзгача завқ бағишлайди.\nҚувончли дамлар билан бирга тақдир синовларига ҳам дуч келасиз. Уларни енгиб ўтиш мумкин. Бунинг учун ўз вақтида тўғри қарор қабул қилсангиз бўлди. Йил охирида юз берган воқеалар ҳамкасбларингиз ва дўстларингиз билан бўлган муносабатларни кўздан кечириб чиқишга сабаб бўлади.\nЯқинларингиз кўнглини кўтариш истагида бўлсангиз, уларга анчадан бери орзу қилиб келаётган нарсаларини совға қилинг. Юлдузлар улар учун пулни аяш ярамаслигини таъкидламоқдалар.\nБурж вакиллари “ичимдагини топ”, дегувчилардан. Атрофдагилар билан тил топишиб кетиши ҳам қийин кечади. Шу сабабли, шахсий ҳаёт борасида жуда кўп иккиланадилар. Бироқ 2019 йилда бундай юриш ярамайди. “Тўнғиз йили”да олдингизга муносиб умр йўлдошини топишдек аниқ мақсадни қўйинг. Инсон бирор нарсани истаса, у албатта ижобат бўлади. Тез орада ўз жуфтингизни учратасиз ва уни бир кўришдаёқ севиб қоласиз.Бироқ танловингиз борасида яқинларингиздан маслаҳат олинг, улар сизга тўғри йўлни кўрсатишади ва бутун умрга татигулик масалада адашиб қолмаслигингизга ёрдам беришади. Сиз жуда оилапарварсиз. Шу сабабли, болаларни жуда қадрлайсиз.\nУй-рўзғор ишларида ниҳоятда тартибли бўлганларни маиший муаммолар безовта қилмайди.\n2019 йилда эртаклардагидек оилавий ҳаёт кутмоқда. Сизянги ғоялар, кутилмаган совғалар ва олижаноб хатти-ҳаракатларни амалга оширишга устасиз. Ҳаттоки, оила аъзоларингиз сизнинг бундай ёқимли тадбирларингиздан чарчаб ҳам қоладилар. Узоқ мамлакатда яшовчи қариндошларингизни йўқлашни ёдингиздан чиқарманг. Бу одатингиз ҳам эътирофга сазовор.\n2019 йилда юлдузлар компьютер қаршисида камроқ вақт ўтказишни маслаҳат беришмоқда. Бир жойда узоқ ўтириш соғлиғингизга зарар етказиб қўйиши мумкин. Кўпроқ очиқ ҳавода сайр қилинг. Акс ҳолда, умуртқа поғонасининг қийнаши ёки бош айланиши каби асоратларни орттириб оласиз.\nЎз вақтида шифокор назоратидан ўтинг. Агар йўл-йўлакай таомланиш одатини бас қилмасангиз, ошқозон-ичак яраси ёки йўғон ичак яллиғланиши касаллигини орттириб оласиз. Овқатланиш тартибига риоя қилиб, фойдали маҳсулотлар билан “дўстлашинг”. Юлдузлар 2019 йилда асаб тизимини авайлашлари кераклигини ва ортиқча нарсаларга ҳаяжонланмасликни маслаҳат беришмоқда.\nЗарарли одатларингиздан қутулинг. Чунки йил эгасига улар ёқмайди. Тамаки чекиш ёки спиртли ичимликларни ичиш ўрнига ролик ёки велосипедда учинг ёки бассейнда сузиш билан шуғулланинг.\n2019 йилда маблағ борасида муаммолар бўлмайди. Тинимсиз меҳнат қилиб, кўзлаган мақсадга эришасиз. Аммо ишдан бўш вақтларингизда бироз дам олиш ва куч тўплаб олишга ҳаракат қилинг.Агар тадбиркорликни йўлга қўйган бўлсангиз, ҳордиқ вақтида ишончли инсонингизга вақтинчалик вазифаларни топшириб туринг.\nИшбилармон ва тежамкорлар ўзига тегишли нарсани қўлдан бой бермайдилар. Шунинг учун уларнинг даромади ортиб кетади. Рақобатчилар билан курашиш қийинроқ кечади. Аввал амалга оширган меҳнатлари эвазига пул мукофотлари кутмоқда. Ижодкорларгаюлдузлар ўз иқтидорини намоён қилишларини маслаҳат бермоқда. Ахир юрагингиз қобилиятларга тўлиб-тошиб ётибди. Бирортасини қўлидан тутиб, қўшимча даромад манбаига айлантиринг.\nСердаромад ўтган йил якунида сизга ҳам моддий, ҳам маънавий ёрдам берган ва қўллаб-қувватлаган кишилар учун катта зиёфат уюштирасиз. Қариндошларингизни ҳам тадбирга таклиф этишни унутманг.\nОмадни қўлга киритиш учун “Тўнғиз йили”да кўплаб имкониятларга эга бўласиз. Фақат ушбу имкониятлардан оқилона фойдаланишни билсангиз бўлгани.Йил аввалида ишлар тўхтаб қолгани учун зерикарли ва ҳорғин юрасиз. Баҳорга келиб, вазият яхшиланади. Иш ва севги борасида бошингизга бахт қуши қўнади. Бу йил барча соҳада ўзингиз биринчи қадам ташлашингизга тўғри келади.\n“Тўнғиз йили”нинг бошида бор эътиборингизни оилавий муносабатларни мустаҳкамлашга қаратсангиз, яқинларингиз сиздан мамнун бўлишади. Чунки кейин ишга кўмилиб кетасиз. Бу ижодий йўналишдаги ёки техник соҳага оид ишлар бўлиши мумкин. Агар зудлик билан қарор қабул қилиш керак бўлса, вақтни беҳуда ўтказманг. Акс ҳолда, муваффақиятларни қўлдан чиқарасиз. 2019 йил январь ва февраль ойларида таътилга чиқиш сиз учун айни муддао. Тоғли жойлардаги дам олиш масканларига йўлланма олиб, қизғин иш палласи учун тайёргарлик кўриб олинг.\n2019 йилда юлдузлар қувончли ва беташвиш даврни ваъда бера олмайдилар.Баҳорнинг ўрталаригача зерикарли ҳаёт уларни ўз домига тортади. Аммо кейин қувончли дамларга, дўстлар билан кўнгилочар тадбирларга бой палла бошланади. Иш ва муҳаббат борасида ҳаммаси аъло даражада бўлади.\n2019 йилда аксарият бўйдоқлар оила қуриш борасида аниқ қарорга келадилар. Улар нафақат оила қуришни, балки янги уй олишни, уни ўз қўллари билан таъмирлашни, мебеллар билан безашни истаб қоладилар. Режаларингиз юз фоиз амалга ошиши кутилмоқда.\n6-12-2021, 12:15, Жамият\n6-12-2021, 23:43, Спорт\n6-12-2021, 07:30, Жамият\n6-12-2021, 20:13, Дунё\n6-12-2021, 16:43, Жамият\nЯнгиликлар » Ҳаёт тарзи » "Тўнғиз йили" тавсиялари: “Жадий” буржи вакиллари учун (22 декабрь – 20 январь)


الحَمْدُ للهِ الذِّي قَالَ فِي كِتَابِهِ: "وَالَّذِينَ إِذَا أَنْفَقُوا لَمْ يُسْرِفُوا وَلَمْ يَقْتُرُوا وَكَانَ بَيْنَ ذَلِكَ قَوَاماً"، وَالصَّلاَةُ وَالسَّلاَمُ عَلَى رَسُولِهِ الذِّي قَالَ: "مَا عَالَ مَنْ اِقْتَصَدَ" وَعَلَى آلِهِ وَأَصْحَابِهِ وَمَنْ تَبِعَهُمْ بِإِحْسَانٍ إِلَى يَوْمِ الدِّيْنْ أَمَّا بَعْدُ\nМуҳтарам жамоат! Ислом дини мусулмонларга ризқларини ҳалол меҳнат қилиб топишга ва оила аҳлларини нафақа билан таъминлашга тарғиб этгандир. Шунга биноан, ҳар бир мусулмон киши ўзи учун муносиб касб танлаши ва шу касби орқали ризқини истамоқлиги лозим. Бир куни саҳобалардан бири Расулуллоҳ саллаллоҳу алайҳи васалламдан: Ё Расулуллоҳ! Энг ҳалол касб қайси? – деб сўради. Он Ҳазрат: “Киши ўз қўл меҳнати билан қилган амали ва ҳалол савдодир”, деб жавоб бердилар (Имом Аҳмад ривояти). Бошқа бир ҳадисларида Расулуллоҳ саллаллоҳу алайҳи васаллам:\nلأَنْ يَأْخُذَ أَحَدُكُمْ حَبْلَهُ فَيَأْتِيَ الْجَبَلَ بِحُزْمَةٍ مِنْ حَطَبٍ عَلَى ظَهْرِهِ ، فَيَبِيعُهَا فَيَسْتَغْنِي بِهَا خَيْرٌ لَهُ مِنْ أَنْ يَسْأَلَ النَّاسَ أَعْطَوْهُ أَوْ مَنَعُوهُ\n(رواه الْاِمَامُ البخاري)\nяъни: “Бирортангиз арқонини олиб, тоғу-тошдан бир боғ ўтин териб келиб, уни сотиб, шунинг пули билан кифояланиши одамлардан тиланиб, улар унга ё бериб, ёки бермаганларидан кўра яхшироқдир”, деб марҳамат қилганлар (Имом Бухорий ривояти).\nДинимизда ҳалол касб қилиб оила боқиш энг катта савобли амал даражасига кўтарилган. Бу ҳақда қуйидаги ҳадисда шундай дейилган:\nروى كعبُ بنُ عجرةٍ رضي الله عنه قال: مرَّ رجلٌ على النبيِّ صلى الله عليه وسلم ، فرأى أصحابُ رسولِ اللهِ صلى الله عليه وسلم من جَلَدِهِ ونشاطِه ما رأوا، فقالوا: يا رسولَ اللهِ لو كانَ هذا في سبيلِ اللهِ؟ فقالَ رسولُ اللهِ صلى الله عليه وسلم: إنْ كانَ خَرَجَ يَسْعَى على وُلْدِهِ صِغاراً فَهُوَ في سَبِيل اللَّهِ وإنْ كانَ خَرَجَ يَسْعَى على أبوَيْنِ شَيْخَيْنِ كَبِيرَيْنِ فَهُوَ في سَبِيلِ اللَّهِ وإنْ كانَ خَرَجَ يَسْعَى على نَفْسِهِ يُعِفُّها فَهُوَ فِي سَبِيلِ اللَّهِ وإنْ كانَ خَرَجَ يَسْعَى رِياءً وَمُفاخَرَةً فَهُوَ في سَبِيلِ الشَّيْطانِ\n(رواه الْاِمَامُ الطبرانيُ)\nяъни: Каъб ибн Ужра разияллоҳу анҳу айтадилар: Бир йигит Пайғамбар саллаллоҳу алайҳи васалламнинг олдиларидан ўтди. Унинг кучини ва ғайратини кўрган саҳобалар: Ё Расулуллоҳ! Қани энди бу куч ва ғайрат Аллоҳ йўлида бўлса эди? – дейишди. Шунда Расулуллоҳ саллаллоҳу алайҳи васаллам: “Агар у ёш болаларини деб кўчага чиққан бўлса, демак у Аллоҳ йўлида, агар қария ота-онасини деб кўчага чиққан бўлса, демак у Аллоҳ йўлида, агар у ўзининг иффатини сақлаш учун чиққан бўлса ҳам, у Аллоҳ йўлида. Аммо, ўзини кўз-кўз қилиш, мақтаниш учун чиққан бўлса, у ҳолда шайтон йўлида бўлади”, дедилар (Имом Табароний ривояти).\nМуҳтарам азизлар! Аллоҳ таоло Қуръони каримда шундай марҳамат қилган:\nяъни: “Аллоҳ сенга ато этган нарса билан охиратни истагин ва дунёдан бўлган насибангни ҳам унутмагин. Аллоҳ сенга эҳсон қилгани каби сен ҳам (одамларга) эҳсон қил! Ерда бузғунчилик қилишни истама! Чунки Аллоҳ бузғунчиларни суймас”, (Қасас сураси, 77-оят).\nИнсонлар ризқ топиш ва касб қилиш борасида бир неча тоифага бўлинадилар. Масалан, бир тоифа инсонлар ризқ топиш учун касб қилиш ўрнига одамлардан тиланиб кун кўришни, тиланчиликни ўзлари учун тирикчилик манбаига айлантириб олганлар. Динимиз тиланчилик қилишдан қайтарган бўлиб, бу борада юқоридаги ҳадис ворид бўлган. Бошқа бир ҳадисда айтилишича, ансорийлардан бир киши Пайғамбар саллаллоҳу алайҳи васалламнинг олдиларига тиланчилик қилиб келади. Расулуллоҳ саллаллоҳу алайҳи васаллам ундан: “Уйингда бирор нарсанг борми?” деб сўрадилар. У: Ҳа, остимизга солиб ўтирадиган бўйра ва сув ичадиган хумчамиз бор, деди. Расулуллоҳ саллаллоҳу алайҳи васаллам: “Уларни олиб кел”, дедилар. Олиб келгач, Расулуллоҳ саллаллоҳу алайҳи васаллам уларни қўлларига олиб: “Бу иккисини ким сотиб олади?”, деб сўрадилар. Бир киши: Мен бир дирҳамга оламан, деди. Расулуллоҳ саллаллоҳу алайҳи васаллам: “Ким бир дирҳамдан кўпроқ беради?”, деб икки-уч марта такрорладилар. Бошқа бир киши: Мен икки дирҳамга сотиб оламан, деди. Расулуллоҳ икки дирҳамга сотиб, пулни ансорийга бердилар ва: “Бир дирҳамига оилангга таом сотиб ол, иккинчисига эса, болта сотиб олиб олдимга келгин”, дедилар. Болтани сотиб олиб келгач, Расулуллоҳ саллаллоҳу алайҳи васаллам унга ёғочдан соп ясаб бердилар ва: “Энди бориб ўтин териб сотгин ва ўн беш кун меннинг кўзимга кўринма”, дедилар. Ўн беш кун ўтин териб, сотиб ўн дирҳам даромад қилди. Унга кийим-кечак ва таом сотиб олди. Шунда Расулуллоҳ саллаллоҳу алайҳи васаллам унга: “Мана бу ишинг қиёмат куни юзингда тиланчиликнинг асаридан доғ пайдо бўлишидан кўра яхшироқдир. Тиланчилик фақат уч кишига мумкин: ўта қашшоқ кишига, ночор қарздор кишига ва зиммасида товон тўлаш мажбурияти бўлган кишига” (Имом Абу Довуд ва Имом Термизий ривояти).\nИккинчи тоифа кишилар касб қилиш, ризқ топиш экан деб ҳалолидан ҳаромини фарқ қилмайдилар. Бундай кишилар охир-оқибат қилган ишларидан пушаймон бўлиб, ҳасрату надоматда қолишлари аниқ. Чунки, ҳаромдан топилган молда барака бўлмайди, эҳсон қилган билан қабул бўлмайди, дуо қилса дуоси ижобат бўлмайди. Уламолардан бирлари шундай деган:\nلَوْ قُمْتَ فِي العِبَادَةِ قِيَامَ السَّارِيَةِ مَا نَفَعَكَ حَتَّى تَنْظُرَ مَا يَدْخُلُ بَطْنَكَ\nяъни: “Гарчи ибодат вақтида устундек қотиб турсангда, то қорнингга кираётган луқмангга эътибор бермагунингча ибодатингдан фойда йўқ”.\nУчинчи тоифа кишилар касб қилишда ҳалол йўлни тутадилар ва топаётган молу давлатларида Аллоҳнинг ҳаққини ҳам адо этадилар.\nМуҳтарам биродарлар! Инсоннинг қилаётган ҳалол касби гарчи одамларнинг назарида ҳақир, бировлар менсимайдиган даражада бўлсада, ўзгалардан тиланиб, бошқаларга боқиманда бўлишдан яхшироқдир. Зеро, инсон ўзгаларга қарам бўлмаслик билан ўз ор-номусини асрайди. Умар ибн Хаттоб разияллоҳу анҳу айтадилар:\nمَكْسَبَةٌ فِيهَا دَنَاءَةٌ خَيْرٌ مِن سُؤالِ النَّاسِ، وَإني لَأرَى الرَّجُلَ فيُعْجِبُنيِ شَكْلُهُ، فَإذَا سَأَلْتُ عَنهُ فَقِيْلَ لِي: لاَ عَمَلَ لَهُ، سَقَطَ مِنْ عَيْنِي\n(رواه الْاِمَامُ ابن عبد البر في التمهيد)\nяъни: “Энг паст касбни қилиш ҳам одамлардан тиланчилик қилиб юришдан яхшироқдир. Мен бир одамни кўриб, унинг кўринишига ҳавасим келса, унинг нима касб қилишини сўрайман. Шунда менга: У ишламайди, деб айтишса, назаримдан қолади” (Имом Ибн Абдулбар ривояти).\nИнсон касб қилар экан, топган молу давлатини тежаб, иқтисод қилиб сарфлашни ҳам билиши лозим. Пайғамбаримиз саллаллоҳу алайҳи васаллам:\n"مَا عَالَ مُقْتَصِدٌ قَطُّ"\n(رَوَاهُ الْاِمَامُ الطَّبَرَانِيُّ وَالْاِمَامُ الدَّرَاقُطْنِيُّ)\nяъни: “(Нафақада) ўртача бўлган киши ҳеч ҳам камбағал бўлмайди” деганлар (Имом Табароний ва Имом Дорақутний ривояти).\nАбдуллоҳ ибн Масъуд разияллоҳу анҳудан ривоят қилинган марфуъ ҳадисда Расулуллоҳ саллаллоҳу алайҳи васаллам:\nعَن ابنِ مَسْعُودٍ مَرْفُوعًا:"لَا يَعِيلُ أَحَدٌ عَلَى قَصْدٍ وَلَا يَبْقَى عَلَى سَرَفٍ كَثِيرٌ\n(رواه الْاِمَامُ أبو الشيخ الاصبهاني)\nяъни: “Иқтисод қилган кимса фақирлик кўрмас, исроф қилиш билан кўп мол ҳам қолмас”, – деганлар (Имом Абу Шайх Асбаҳоний ривояти) .\nАбдулмалик ибн Марвон қизи Фотимани Умар ибн Абдулазизга никоҳлаб бераётганида: Қизимга қанча нафақа берасан? – деб сўради. Шунда Умар ибн Абдулазиз: Икки гуноҳнинг ўртасидаги савобни, деб жавоб берди ва қуйидаги оятни ўқиди:\nДемак, барча соҳаларда бўлгани каби иқтисодий жабҳада ҳам мўътадилликка риоя қилиш керак бўлади.\nИЛОВА: Дафнга оид баъзи масалалар ҳақида\nМаййитни дафн қилиш фарзи кифоядир. Қабрни лаҳад шаклида кавланиши суннатдир. Яъни, инсоннинг гавдаси бўйича чуқур кавлаб тушилгандан кейин қибла томондан лаҳад кавланади. Унинг чуқурлиги кўкрак баробарича бўлиши керак. Агар ундан чуқурроқ бўлса, янада яхши. Эни ярим қомат, яъни бир метрга яқин, узунлиги эса маййитнинг қомати баробарича бўлиши лозим. (“Оламгирия”, “Муҳит”).\nАгар қабрни лаҳад шаклида ковлашга ернинг юмшоқлиги ёки қумли тупроқ экани сабабли имкон бўлмаса, “шаққ” кўринишида, яъни ёрма гўр кавлаб, дафн этиш ҳам мумкин. Бунда ариқ қазигандек ер очилади ва икки ёни хом ғиштлар билан уриб чиқилади. Маййит қўйилгач, устига тегмайдиган қилиб ёғоч, тахта ёки шох-шаббалардан “шифт” ясаб, устидан тупроқ тортилади. Шайх Абу Бакр Муҳаммад ибн Фазл раҳматуллоҳи алайҳнинг берган фатволарига кўра, баъзи юмшоқ тупроқли ерларда лаҳад ёки ёрма қабр ковлашнинг имкони бўлмагани учун нимадан бўлса ҳам тобут (қути, сандиқ) ясаб, маййитни унга солиб кўмиш мумкин. Агар темирдан ясалса, унинг ичига аввал тупроқ тўшалади, устки қисми ёрма қабр усти каби ёпиб, лой билан суваб қўйилади. Маййитнинг ўнг ва чап томонларига хом ғишт терилади. Шундай қилинса, лаҳадга ўхшатилган бўлади. Лаҳадга пишиқ ғишт ишлатиш макруҳдир (“Оламгирия”, “Қозихон”).\nАёл киши жасадини лаҳадга қўйишга ҳаммадан кўра унинг маҳрамлари ҳақлироқдир. Улардан кейин маҳрам бўлмаган қариндошлари авлодир. Агар улардан ҳеч ким бўлмаса ёки қўйишни уддалай олмаса, бегоналар қўйиши жоиз бўлади. (“Оламгирия”, “ал-Баҳрур-роиқ”).\nҚабр устига турли рамзий иморат қуриш, ўтириш, ухлаш, босиб юриш, таҳорат ушатиш, кўкариб турган гиёҳларни юлиш ёки чорва молларини ўтлатиш макруҳ ишлардан саналади. Мақбара тиклаш, қабр тоши қўйиб, унга ёзувлар битиш масаласидаги уламоларнинг ихтилофи асосан, оддий мусулмонларнинг қабрлари тўғрисида бўлган. Аммо машҳур азиз-авлиёлар, дунёга танилган олиму уламоларнинг қабрлари эса, зиёратчилар руҳий таассурот олсин, кейинги авлод учун уларнинг мозорлари ибрат манбаи бўлсин, деган эзгу мақсадда ўзлари васият қилмаган ва хоҳламаган бўлсалар-да, бошқалар томонидан тикланса, обод қилинса, зарари йўқ, балки кўп манфаатли жиҳатлари борлиги учун рухсат берилган.\nДафн маросимидан кейин дарҳол тарқаб кетмай, бир оз вақт (яъни, туя сўйилиб, гўшти тақсимланадиган миқдорча) дуо, Қуръон тиловати билан ўтириш мустаҳаб амаллардандир (“Оламгирия”).\nИЛОВА: Ўтган ҳафтада “Вақф” хайрия жамоат фонди томонидан “Хадичаи Кубро” аёл-қизлар мадрасасининг 10 нафар талаба қизларига 27 000 000 (йигирма етти миллион) сўм ўқув шартнома пули ва 17 000 000 (ўн етти миллион) сўмлик диний-маърифий китоблар ва аудио дисклар, аёллар кийими учун газламалар, шунингдек, Гемотология ва қон қуйиш илмий-текшириш институтида оқ қон (лейкоз) беморлигидан даволанаётган 39 нафар беморга 1 000 000 (бир миллион) сўмдан жами 39 000 000 (ўттиз тўққиз миллион) сўм, жами 83 000 000 (саксон уч миллион) сўм миқдорида хайрия қилинди.\nАллоҳ таоло барчамизни ҳалолдан касб қилиб, ҳаромдан ҳазар қилишга, озига қаноат қилиб, кўпини ўзгалар билан баҳам кўришга муяссар қилсин!\nМуҳтарам имом-домла! Келгуси жума маърузаси “ЖИНОЯТЛАРНИНГ АСОСИ” мавзусида бўлади. Жамоатга эълон қилишингизни сўраймиз.\n1691 марта ўқилди\nДругие материалы в этой категории: « 15.03.2019 й. Алдов ва фирибгарлик – оғир гуноҳ\t29.03.2019 й. Жиноятларнинг асоси »\nTejamkorlik-yarim_rizq.pdf (1610 марта юклаб олинди)\nTejamkorlik-yarim_rizq.docx (664 марта юклаб олинди)


Ўзбекистондаги икки йирик кон учун солиқ ставкалари нега камайтирилди? Молия вазирлиги муносабат билдирди\n21:08 / 20.01.2021\n«Навоий кон-металлургия комбинати» ДК ва «Олмалиқ кон-металлургия комбинати» АЖга ер қаъридан фойдаланганлик учун солиқ ставкаси олтин, палладий, кумуш ва мис бўйича 5 фоизга камайтирилди. Бунинг сабаби нимада эди?\n2020 йил 30 декабрда имзоланган президент қарорининг 10-бандига мувофиқ, «Навоий кон-металлургия комбинати» ДК ва «Олмалиқ кон-металлургия комбинати» АЖга ер қаъридан фойдаланганлик учун солиқ ставкаси олтин, палладий, кумуш ва мис бўйича 15 фоиз миқдорида белгиланди. Ушбу солиқ ўтган йили мос равишда 20 фоизни ташкил этганди.\nМолия вазирлигининг Kun.uz’га маълум қилишича, амалдаги Солиқ кодексида олтин, палладий, кумуш ва мис бўйича ер қаъридан фойдаланганлик учун солиқ ставкаси бошқа корхоналарга 10 фоиз миқдорида жорий этилган. Икки комбинат учун солиқ ставкасининг туширилишидан мақсад мазкур корхоналардаги солиқ миқдорини босқичма-босқич тенглаштиришдан иборат. Яъни 2021 йилда «Навоий кон-металлургия комбинати» ДК ва «Олмалиқ кон-металлургия комбинати» АЖга 2020 йилга нисбатан 5 фоизга камайтирилган ҳолда солиқ ставкаси белгиланди.\nМаълум қилинишича, барча хўжалик юритувчи субъектлар учун 2018 йилгача олтин бўйича ер қаъридан фойдаланганлик учун 5 фоиз миқдорда солиқ ставкаси белгиланган. 2018 йилда эса бу миқдор 32, 2019 йилда 25, 2020 йилда янги таҳрирдаги Солиқ кодексининг қабул қилиниши билан 10 фоизни ташкил этган. Ушбу ҳужжат билан «Навоий кон-металлургия комбинати» ДК ва «Олмалиқ кон-металлургия комбинати» АЖ учун ер қаъридан фойдаланганлик учун солиқ ставкаси 20 фоиз этиб белгиланган.\nШу билан бирга, бу икки корхонанинг фаолияти юзасидан олган даромадлари 75 фоизли ставкада фойда солиғига тортилади. Яъни, ер қаъридан фойдаланганлик учун солиқ ставкасини 5 фоизга камайган солиқ суммасининг 75 фоизи фойда солиғи ва қолган қисми дивиденд солиғи орқали давлат бюджетига тушиши таъминланади.\nМанбага кўра, Ўзбекистон президентининг 2021 йилдаги давлат бюджетига оид қарори 10-бандига мувофиқ рентабеллик даражасидан келиб чиқиб, «Навоий кон-металлургия комбинати» ДК ва «Олмалиқ кон-металлургия комбинати» АЖ учун фойда солиғи ставкалари солиқ солиш базасининг, товар (иш, хизмат) реализация қилишдан тушган тушумнинг 15 фоизига тенг миқдоридаги қисмига 15 фоиз, солиқ солиш базасининг қолган қисмига нисбатан 75 фоиз миқдорида солиқ солиниши белгиланган.\nСолиқ кодексининг 452-моддасида асл, рангли, ноёб ва радиоактив металларни қазиб олишни амалга оширувчи алоҳида солиқ тўловчилар учун Ўзбекистон Республикаси президенти томонидан оширилган солиқ ставкалари белгиланиши мумкин.


Mening fikrim - 564-s-p/19\nМуаллиф:MIRZARAXIMOV BAXTIYORJON XOSHIMOVICH\nБағрикенглигимиз тимсоли ҳамда туристлар учун яна бир янги масканни ташкил этиш мақсадида “Дунё тинчлик боғи” деб номланган боғни барпо этишни таклиф этаман. Бу боғдан дунё давлатлари тарихида муҳим рол ўйнаган давлат арбоблари ҳайкаллари жой олади. Боғ 20-30 гектар майдонни эгаллаши мумкин. Ҳар бир давлатга унинг ҳудудидан 10-15 сотокдан майдон ажратилиши мумкин. Шунингдек, бу боғ сиёсий аҳамиятга эга бўлиб, давлат арбобларининг ҳайкаллари ва бюстлари ўрнатилиши мумкин бўлган давлатларнинг сўрови асосида битта ёки иккита давлат арбоби ҳайкали ўрнатилиши мумкин. Ҳудудда ўрнатиладиган ҳайкалларга алоҳида эътибор берилиши, қўриқланиши тегишли давлатга ҳурмат белгисини ифода этади. “Дунё тинчлик боғи”нинг барпо этилиши кам харажатлар ҳисобига мамлакатимиз туризм салоҳиятини дунёнинг 20 талик туризми ривожланган давлатлар қаторига қўшилишига хизмат қилади.\nШу туфайли, “Дунё тинчлик боғи”ни ташкил этишни таклиф қиламан.\nFikrlar uchun rahmat. 1 -fikriz pessimistik harakterda. 2-sini amalga oshirsa boladi.\n11 Июнь 2019, 22:36\nОлдин айтганимдек, "Дунё тинчлик боғи"да Ўзбекистонга ташриф буюрувчи ҳар бир буюк инсон ва давлат арбоби ёки дўст давлат номига атаб яхши мевали-манзарали дарахт экиш лозим ва келган меҳмон ўз юрти номидаги дарахт остига сув қуйиб, дарахтга рамзий парвариш беришини урф қилсак, ҳам юртимиз обод бўлади, экологияга фойда), ҳам келувчи меҳмоннинг баҳри -дили ёришади. Чунки меҳмон учун хайкал тасвирланган инсон балки ёқимсиз бўлиши мумкин, аммо ўз юрти номидаги дарахтга бўлган эътибор ҳар қандай инсонни севинтириши аниқ!\n11 Июнь 2019, 20:23\nҲайкаллар керак эмас! Бу "буюк арбоб"ларнинг кўпчилиги 2-авлод учун кўпинча "ярамас арбоб"га айланишади. Худди бир вақтлар Сталиннинг "буюк"лиги Хрушчевга келиб, "ярамас"га айланани каби. Бокка ҳар ойда-йилда хайкал алмаштириш учун кран- техника опкирасизми? Шунча бьюст қўйишга қизиқувчиар булса, бу "буюк"ларнинг рамзий қабристонини очиш керак. Ўша ерда бюст ҳам булади. Бориб, эслаб, тўйиб йиғлаб оласизлар.\n11 Июнь 2019, 20:14\nФикрингиз учун рахмат. Бу бунёд этилиши юртимизга биринчи ўринда тинчлик олиб келади иккинчидан кўплаб иш ўринларини яратиш билан бирга иқтисодиётимизга сезиларли тасир кўрсатади.\n3 Июнь 2019, 16:19\nMANSUROV MUZAFFARJON SHARIFJON-O‘G‘LI\nХитой Халқ Республикасида ҳам мамлакат бирдамлигини рамзи саналган боғ мавжуд бўлиб ушбу боғда 50 та рамзий устунлар жойлашган. Ушбу устунлар мамлакатда истиқомад қилаётган халқлар бирдамлик рамзи саналади. Фикрингиз жуда ўринли, 130 дан зиёд миллатлар яшаётган она заминимиз учун бу албатта керак.\n3 Июнь 2019, 16:02


Ўзбекистондаги Рим-католик черкови Епископи: Жамиятда динлараро ва маданиятлараро бағрикенгликни таъминлаш мамлакатда давлат сиёсати даражасига кўтарилган — KMODS\nPosted on 03.01.2021 Author admin\tКомментарии к записи Ўзбекистондаги Рим-католик черкови Епископи: Жамиятда динлараро ва маданиятлараро бағрикенгликни таъминлаш мамлакатда давлат сиёсати даражасига кўтарилган отключены\nПрезидент Шавкат Мирзиёевнинг Олий Мажлисга Мурожаатномаси муносабати билан ташкил этилган тантанали маросимда Ўзбекистондаги Рим-католик черкови Епископи Ежи Мацулевич иштирок этди.\nУ «Дунё» АА мухбирига берган интервьюсида давлатимиз раҳбарининг Мурожаатномаси мазмун-моҳияти ҳақида ўз муносабатини билдирди.\n— Ўзбекистон Президенти томонидан ёшларга ажратилаётган катта эътибор унинг мамлакат келажаги ҳақида қайғураётганидан далолат беради. Шавкат Мирзиёев ёшларнинг Ватан тараққиёти ва фаровонлиги йўлида хизмат қилишига умид қилиб, таълим ва тарбия учун энг яхши имкониятларни яратиб беришга интилмоқда.\nШунингдек, Ўзбекистон раҳбарининг бизнесга йўл очиш, хусусий тадбиркорликни ҳар томонлама рағбатлантириш истаги эътиборга лойиқ. Ўзбекистон аҳоли зич жойлашган мамлакат. Бандлик муаммоси ҳам энг долзарб масалалардан бири ҳисобланади. Биз қанча ўзбекистонлик иш излаб бошқа мамлакатларга кетаётганини кўраяпмиз. Ушбу масалага эътибор ҳам вазиятни ижобий томонга сезиларли даражада ўзгартиради.\nРим-католик черковининг вакили сифатида мен Ўзбекистонда давлат сиёсати даражасига кўтарилган бағрикенглик, динлараро ва маданиятлараро мулоқотни жамиятда қанчалик муҳимлигини таъкидлаб ўтмоқчиман.\nМурожаатномада айтилган фикрлар ва қўйилган долзарб масалаларнинг барчаси келажакка катта умид беради. Ислоҳотларнинг ортга қайтарилмаслиги, очиқлик, оммавий ахборот воситаларининг эркинлиги соҳаларидаги катта ўзгаришлар шулар жумласидандир.


Акбар Жўраев Қатар Халқаро кубогида 3 та олтин медални қўлга киритди\n23 Дек 2019 1125\nДоха шаҳрида оғир атлетика бўйича Қатар Халқаро кубоги давом этмоқда. Эркаклар ўртасида -109 килограмм вазн тоифасида кечган баҳсда ҳамюртимиз Акбар Жўраев 3 та олтин медалга сазовор бўлди, деб хабар қилади МОҚ матбуот хизмати.\nВакилимиз даст кўтариш машқида 185 кг, силтаб кўтаришда 220 килограмм ва умумий ҳисобда 405 килограмм натижа қайд этди. Полвонимиз ушбу ғалабаси билан Токио Олимпиадаси рейтинги учун ҳам қимматли очколарни ёзиб қўймоқда. Бироздан сўнг Долера Давронова мусобақа доирасида ҳамюртларимизнинг чиқишини якунлаб беради.\n5 Июн 2020 2763\n6 Июн 2020 2360\n11 Июн 2020 2248\n7 Июн 2020 2233\n5 Июн 2020 2141\n12 Июн 2020 2105\n5 Июн 2020 1859\n12 Июн 2020 1816\n12 Июн 2020 1654\n12 Июн 2020 1625\n8 Июн 2020 1258\n6 Июн 2020 1062\n8 Июн 2020 1014\n15 Июн 2020 873\n14 Июн 2020 870\n18 Июн 2020 774


ҲАММА НАРСАНИ БИЛАМАН - Ўзбекистон овози газетаси\nдеган одам янглишади\nИнсон умрининг ҳар бир куни, ҳар лаҳзаси ўзига хос синов, сабоқ экани ҳаётий ҳақиқат. Аммо шундай ҳолатлар ҳам бўладики, хаёлимизда айланиб, дилимизни ўртаётган нима эканини айтолмаймиз, тушуна олмаймиз. Ўзимизни безовта қилаётган ёки қувонтираётган воқеа сабаблари ҳақида чуқурроқ ўйлаб кўрмаймиз. Эҳтимол, сабримиз етмайди. Ёки бош қотириш шарт эмас, деб ўйлаймиз. Кейин бу ҳақда кимдандир таҳлилий фикр, ҳикматли хулосаларни эшитсак, «кўнглимдаги гаплар бўлди-да», деймиз.\nБугун халқнинг ишончига сазовор бўлиб, кўксига депутатлик нишонини таққан ҳар бир инсоннинг қувончини тушунса бўлади. Президентимиз нутқида таъкидланганидек, «Бу катта бахт, шу билан бирга, катта масъулият демакдир». Дарҳақиқат, бугунги депутат катта имкониятга, ваколатга эга бўлиш баробарида унинг зиммасига улкан вазифалар юклатилган. Қайси даражадаги депутат бўлишидан қатъи назар, ундан мамлакатимиз тараққиёти, халқимиз фаровонлиги йўлида фидойилик кўрсатиб курашадиган шахс бўлиш талаб этилади.\nДепутатга яна бир катта имтиёз берилган. У халқнинг ишонган қонуний вакили сифатида ўз қобилиятини намоён этиш, нималарга қодирлигини кўрсатиш, Ватанимизни янада равнақ топтиришдек буюк ишларга муносиб ҳисса қўшиш имкониятига эга.\nПрезидентимиз депутатлик масъулияти ва шарафи ҳақида гапираётиб, «Сизлар ўз зиммангизга олган вазифаларни адо этишда, албатта, кўп жиҳатдан ўрганишга, тажриба топишга тўғри келади. Шунинг учун ҳам ўрганишга, ўз устингизда ишлашга, профессионал даражангизни оширишга доим тайёр бўлишингиз керак», деган самимий фикрларни билдирди.\nБугун ўзини депутатман, деб фахрланиб турганларнинг ҳар бири бундан ўзига хулоса чиқариб олмоғи керак, албатта. Нутқда билдирилган яна иккита фикрга эътибор қаратайлик: «Ҳар биримиз ўқиш, ўрганишдан ҳеч қачон тортинмаслигимиз зарур. Ҳамма нарсани биламан, деган одам янглишади».\nБиринчидан, «Тортинмаслигимиз зарур» деган сўзлар замирида эринмаслигимиз, бўшашмаслигимиз керак, ғайратли, шижоатли бўлишимиз, иштиёқ билан ҳаракат қилишимиз керак, деган маънолар борлигини тушунишимиз зарур. Иккинчидан, ҳамма нарсани биламан, деган одам ростдан ҳам янглишади.\nБу биз тан олиб, олмай юрган ҳақиқат. Ўзига ортиқча баҳо бериб, бир пайтлар олган билими ёки эришган ютуғи билан мақтаниб юрган одам ҳаётдан ортда қолади. Бунга мисоллар оз эмас. «Ҳамма нарсани биламан», деб гердайиб юрганлар одамлар саволларига жавоб беролмай мулзам бўлиб қолганини кўпчилик кўрган.\nҲаёт ўзгариб, ривожланиб борар экан, депутатми, партия етакчисими, катта-кичик раҳбарми, албатта, ўз билимини ошириб бориши талаб этилади. Айниқса, одамлар билан доимо юзма-юз мулоқотда бўладиган депутат, партия етакчисига саволлар кўп бўлади. Саволлар ҳар хил бўлади: бандлик масаласи, уй-жой, йўл қурилиши, ичимлик суви, электр ёки газ таъминоти...\nБу саволлар айримларга оғирроқ, қалтисроқ туюлиши мумкин. Аслида булар ҳаётий саволлар. Бу саволларга жавоб ҳам бор. Ҳудудий дастурлар ва давлат дастурларидан, Президентимиз маърузаларида билдирилган фикрлардан яхши хабардор одам бу саволларга бемалол жавоб беради. Яна бир масалани алоҳида айтиш керакки, ҳар қандай ҳолатда, ҳар қандай саволга самимий жавоб беришга ҳаракат қилинса, одамларнинг депутатга муносабати ҳам самимий бўлади.\nШуни унутмаслик керакки, парламентда мамлакат ҳаёти, халқимиз келажаги ва тақдирига дахлдор масалалар ҳал этилади, фуқароларнинг ҳақ-ҳуқуқлари ҳимояси, соҳалар ва тармоқларнинг тараққиёти билан боғлиқ бўлган қонунлар яратилади, тарихда қоладиган қарорлар қабул қилинади. Демак, парламентдаги муҳокама ва мунозаралар жараёнида фаол қатнашиш, фикр билдириш, таклиф айтиш учун ҳам ҳаётни чуқур ўрганиш, мамлакат тарихини яхши билиш, бугунги ислоҳотларнинг истиқболи ҳақида аниқ тасаввурга эга бўлиш, бир сўз билан айтганда, жамият миқёсида фикрлаш тақозо этилади.\n«Депутат» деган сўзнинг нуфузи жуда баланд, маъноси кенг. Депутат халқнинг ишонган вакили, ҳақ-ҳуқуқи, манфаатининг ҳимоячиси. Депутат сиёсий арбоб, жамият тақдирига масъул киши, Ватан манфаати йўлида курашадиган фидойи инсон... Бу каби бурч ва вазифаларни шараф билан уддалаш, ишончни оқлаш учун депутат, албатта, ўз билими, тажрибасини ошириб бориши, ўқишдан-ўрганишдан тортинмаслиги, чарчамаслиги керак бўлади.


Пора берувчиларга қарши «жанг» давом этмоқда. Тошкент вилоятида ИИБ ходимига пора таклиф қилган шахс ушланди\nҚайд этиш керакки, сўнгги вақтларда милиция ходимлари уларга таклиф қилинган порани олмай, пора таклиф қилган одамларни тутиб бераётгани ҳақида хабарлар кўпайганди. Маълум бўлишича, пора таклиф қилган шахсларни тутиб берган орган ходимларига моддий ва маънавий рағбатлантиришлар, ҳатто лавозимлар ваъда қилинган. Хусусан, Бухорода пора беришга уринганфуқароларни ушлаб берган ЙПХ ходимлари мукофотланган.\nКиритилди: 11:59 15.09.2018. Ўқилди: 420 марта. Фикрлар сони: 0 та.


Бунёдкор жамият асослари ва уни қуриш босқичлари\nБУНЁДКОР ЖАМИЯТ ҚУРИШНИНГ АСОСЛАРИ ВА БОСҚИЧЛАРИ\nҲар бир одамда ва бутун жамиятда глобал ўзгаришлар даври бошлангани ҳеч кимга сир эмас. Жамият ҳозир энг сўнгги чегарада тургани кўпчиликка аён. Бутун бизнинг истеъмолчилик цивилизациямиз тик тоғ ёқасида ёлғон, ҳийла-найранг ва ноинсонийликда музлаб қолган қорга ботиб қолгандай. Наҳотки инсониятнинг энг юқори чўққиси шу бўлса? Иқлим, иқтисодиёт, сиёсат, пандемия ва бошқа сабаблар туфайли жамият онгида инқироз юз бериши муқаррар. Савол фақат унинг оқибатлари қандай бўлишида. Қандай қилиб биз, одамлар, бундай келажакнинг олдини олишимиз мумкин? Қандай қилиб барчамиз омон қолиб, муқаррар йўқотишларни камайтиришимиз мумкин? Йўли бор!\nМаълумки, енгил туртки ҳам, бир одамнинг қорга қўйган енгил қадами ҳам, қор кўчишига сабаб бўлиши мумкин. Аммо жамиятнинг умумий ҳаракати қайси томонга йўналади? Мағрурлик ва худбинликнинг тубсиз чуқурлигигами ёки жамиятга янги ҳаёт шаклини берувчи ва цивилизациямизнинг келгуси авлодларига ҳаётни янгилашлари учун қулай шарт-шароитлар яратувчи ҳаётбахш, бунёдкор дарё ўзанигами? Сендан бошқа ким мана шу векторни ўзгартириши мумкин?! Ушбу мақола қандай қилиб буни амалга ошириш ҳақида.\n2019 йилнинг 11 май куни бутун дунё ҳамжамиятининг муқаррар глобал ўзгаришларига асос солган умумсайёравий аҳамиятга эга бўлган воқеа содир бўлди. Тарихда биринчи бор бутун дунё бўйлаб кўплаб одамлар «АЛЛАТРА» Халқаро ижтимоий ҳаракати платформасида «Жамият. Сўнгги имконият» онлайн-конференция доирасида йиғилишди. Одамлар бутун инсоният олдида турган жуда долзарб муаммоларни очиқчасига ва самимий муҳокама қилишди. Энг асосийси, ушбу масалаларни очиқчасига ва ҳаққоний кўтаришдан ташқари, мавжуд муаммоларни ҳал қилиш йўлларини ҳам овоза этишди. Ушбу мисли кўрилмаган воқеанинг натижасида «АЛЛАТРА» Халқаро ижтимоий Ҳаракатининг «Бунёдкор жамият» деб номланган ноёб умумжаҳон лойиҳаси дунёга келди.. Унинг ноёблиги нимада? Аввалам бор, ушбу лойиҳа бизнинг бутун цивилизациямиз учун ҳаёт каби зарурлигида. Аслида ушбу лойиҳа инсоният ҳозир яшаётган ва ўз-ўзини йўқ қилишга олиб кетаётган худбинлик ва истеъмолчилик кўчасидан чиқишнинг ягона йўлидир. Мана шу прецедент ва ундан сўнг бирин-кетин содир бўлган воқеалар шахсан мен ва бутун инсоният учун ҳали умид бор эканлигига бўлган ишончимни янада мустаҳкамлашга ёрдам берди.\nЎтган вақт давомида, мен каби бунёдкор ғоялардан илҳомланган турли давлатлардаги «АЛЛАТРА» Халқаро ижтимоий ҳаракати иштирокчиларининг биргаликдаги саъй-ҳаракатлари туфайли жуда кўп ишлар амалга оширилди. Бутун дунё бўйлаб жуда кўп ижтимоий сўровлар, халқаро онлайн-учрашувлар, конференциялар, жуда кўп интервьюлар ўтказилди, қизиқарли мақолалар нашр этилди ва ижтимоий аҳамиятга эга бўлган кўпгина бошқа муҳим лойиҳалар амалга оширилди. Биргаликда биз ҳақиқатдан жуда кўп иш қилдик. Лекин кўриниб турибдики, барча одамларга ушбу маълумотни етказиш учун бу етарли эмас.\nШу вақт давомида биз дунё бўйлаб жуда кўп одамлар билан суҳбатлашдик ва ҳақиқатдан биз суҳбатлашган ҳар бир одам Бунёдкор жамият унга керак ва жуда муҳим эканлигини, ва албатта шундай жамиятда яшашни исташини айтди.\nШу вақт давомида мен қандай қилиб Бунёдкор жамият ҳақидаги маълумотни бутун дунёга тарқатиш жараёнини тезлаштириш ҳақида бош қотирдим. Қандай қилиб биз бирлашишимиз ва ҳаракатларимизни янада самаралироқ қилишимиз мумкин? Қандай қилиб бу маълумотни Ер юзидаги барча одамларга етказишимиз мумкин? Ахир вақт кутмайди! Биз, одамлар, деярли саккиз миллиардмиз ва бу нарса ҳар биримизга таалуқли. Ахир ҳозир бирор иш қилинмаса, сал вақт ўтгач офатлар барчамизни қор кўчгисидай босиб қолади. Нима қилиш керак?\nМана шу саволларга жавобни, мен ва дўстларим ҳурматли Игорь Михайлович Данилов билан суҳбатлашган вақтимизда олдик. Ҳар доимгидек, Игорь Михайлович жуда катта сабр-тоқат ва меҳр билан жамиятдаги мавжуд вазиятдан чиқиш йўлини, барча одамлар билан биз баҳам кўрмоқчи бўлган Бунёдкор жамият яратилишининг мазмуни ва моҳиятини батафсил тушунтириб бердилар, бизнинг азиз дўстларимиз!\nМАҚСАДИ ВА МОҲИЯТИ\nЭнг муҳими – бу мақсад! Агар мақсад бўлса – ҳамма нарса маънога эга, агар мақсад бўлмаса, демак қолган барча нарса маъносиз. Бизнинг мақсадимиз нимада? Бизнинг мақсадимиз –барчамиз ҳозир инсоният сифатида яшаб келаётган ва асл моҳияти яширин қулчилик тизими бўлган истеъмолчилик форматининг боши берк кўчасидан чиқиш, ва Инсон бўлиб яшашни бошлаш, ҳайвон бўлиб эмас. Энг асосий мақсад эса – руҳан эркин инсонларнинг Идеал жамиятига эришиш ва уни барпо этиш, бизнинг келажак авлодларимизга муносиб ҳаёт, қут-барака ва маънавий юксалишни кафолатлайдиган жамиятни. Меҳр ва Инсонийлик жамиятини, ёки турли динларда айтиб ўтилган Эрам Боғини. Ҳозирнинг ўзида сизни амалда ўзгартираётган ва ҳаётингизни юқори мазмунга тўлдираётган Келажак жамиятини.\nБунинг учун нима қилиш керак? Босқичма-босқич ривожланиш керак. Игорь Михайлович Бунёдкор жамият бу инсониятнинг қулдорлик-феодал тузумидан замонавий одамлар учун мутлақо янги ҳаёт тарзига – Идеал жамиятга ўтишдаги эволюцион оралиқ босқич эканлиги ҳақида асосий тушунчаларни гапириб бердилар. Бунёдкор жамият – бу ўтиш босқичи бўлиб, бундай оралиқ босқичсиз энг юқори мақсадга – Руҳан эркин одамларнинг Идеал жамиятига эришиб бўлмайди.\nИгорь Михайлович жуда қизиқ бир ассоциатив мисол келтирдилар: «Сув остига чўкаётган оролни катта қирғоқдан ажратиб турган кенг ва шиддатли дарёни тасаввур қилинг. Мана шу оролда ёввойи ҳайвонлар бор. Аслида бизнинг замонавий жамият улардан ҳеч нимаси билан фарқ қилмайди. Биз тўғри нарсаларни гапирамиз, юксак маънога эга идеаллар ҳақида сўз юритамиз, лекин ҳайвонлардай яшаймиз. Биз тарқоқмиз. Биз анклавларни яратдик. Доимо ҳудудлар учун курашамиз, муносабатларни ҳал қиламиз, иерархиялар қурамиз ва ҳокимият талашамиз.\nАхир бу Инсон номига лойиқми? Мана шундай шароитларда яшаш инсонга ярашадими? Замонавий жамиятда ҳамма нарса инсонга қарши. Одамларнинг ўзлари уларни қул қилган тизимларни яратди. «Қоғозда ёзилган» манфаатлар, «давлат» манфаатлари, аслида кичик бир гуруҳ бўлган «жамият» манфаатлари доимо биринчи ўринда, Инсон манфаатлари эса энг охирги ўринда, айнан у ўзининг қўллари билан уларнинг «эртакларини ҳақиқатга айлантиради» ва шу орқали ўзининг ҳолатини янада оғирлаштиради. Бу нормал ҳолатми? Ушбу абстракцияларни яратиш орқали биз уларга ўз ҳуқуқларимизни бердик. Лекин ҳуқуқларимиз билан бир қаторда, бойликларимизни ҳам биздан тортиб олишди. Буларнинг барчасини одамларга қайтариш вақти келди. Негаки бу дунё Инсон учун яратилган ва унга берилган. Ва инсон, Инсон мақомини йўқотмаслиги керак ва шундагина бизда Идеал жамият қуриш имкони бўлади.\nМисолимизга қайтар эканмиз, Идеал жамият – бу дарёнинг нариги томонида, Эрам деб номланган барқарорлик ва фаровонликнинг катта қирғоғида жойлашган жамиятдир. Чўкаётган оролни тарк этиб, ўлим дарёсидан сузиб ўтиш учун, ёлғон ва туҳмат ҳукмронлик қиладиган истеъмолчилик ва ҳайвонийлик муносабатлар форматидан, Ҳақиқат ва Муҳаббат ҳукмронлик қиладиган Эрамга кўприк қуришимиз керак. Ва бу кўприк одамларнинг яхлит иродаси ва ўзаро келишган ҳаракатларининг мустаҳкам тошидан ясалган бўлиши керак. Мана шу кўприк аслида 8 устунда жойлашган Бунёдкор жамиятдир». Мен аниқлик киритиш мақсадида: «Ушбу устунлар нима?» деб сўраганимда, Игорь Михайлович, ушбу кўприкнинг устунлари бу Бунёдкор жамиятнинг 8 асоси эканлигини айтдилар.\nИнсон – бу жамиятнинг асосий бирлиги. Инсоният эса – катта бир оиладир.\nҲар бир инсон Инсон бўлиш ҳуқуқи билан туғилади. Барча одамлар эркин ва тенг ҳуқуқли бўлиб дунёга келишади. Ҳар ким танлаш ҳуқуқига эга. Ер юзида ҳеч ким ва ҳеч нима Инсондан, унинг эркинлигидан ва ҳуқуқларидан юқори бўлиши мумкин эмас. Инсон ҳуқуқлари ва эркинликларини амалга ошириш, бошқа одамларнинг ҳуқуқ ва эркинликларини бузмаслиги керак.\nИнсон ва жамиятнинг хавфсизлиги ҳар қандай таҳдидлардан ягона умумжаҳон фавқулотда вазиятлар хизмати томонидан таъминланади.\nҲар бир Инсон жамият маблағларининг ҳаракати ва тақсимоти тўғрисида ишончли маълумот олиш ҳуқуқига эга. Жамият қарорларининг бажарилиши ҳақидаги маълумотлар ҳам ҳар бир Инсон учун очиқ.\nИнсоннинг ҳаёт сифати ўзгаришига таъсир этувчи ва жамият учун муҳим аҳамиятга эга ижтимоий, иқтисодий масалаларнинг ечими умумхалқ муҳокама ва референдумга олиб чиқилади.\nУшбу маълумотлар ўзининг донолиги ва теранлиги билан бизни ҳайратга солди. Табиийки, ҳар бир Инсон бундай жамиятда яшашни истайди. Ва бугунги кунда бизнинг, яъни Ер сайёрасида яшаётган барча одамларнинг олдида фақат битта савол қоляпти: қандай қилиб қисқа вақт ичида буни амалга ошириш мумкин?\nБУНЁДКОР ЖАМИЯТ ҚУРИШ БОСҚИЧЛАРИ\nИгорь Михайлович, Бунёдкор жамиятни қуришда босқичлар муҳим аҳамиятга эга деб жавоб бердилар ва ҳар бир босқич нимадан иборат эканлигини изоҳлаб бердилар.\nМаълумот тарқатиш босқичи. Бу инсониятни Бунёдкор жамият ҳақида хабардор қилиш. Ҳар бир бефарқ бўлмаган Инсон Бунёдкор жамият ҳақида имкон қадар кўпроқ одамларни хабардор қилиши мумкин. Айнан шу ишни бугунги кунда дунё бўйлаб жуда кўп виждонли ва ҳалол одамлар фаол равишда амалга оширишяпти.\nСиёсий босқич. Турли мамлакатларда Бунёдкор жамиятнинг ягона мафкурасига эга бўлган «Бунёдкор жамият» сиёсий партияларини яратиш. Партияларнинг умумий координацияси Халқаро Марказий Қўмита томонидан амалга оширилади, у эса ўз навбатида халқаро ҳамжамият, яъни сиёсат ва диндан мустасно бўлган «АЛЛАТРА» Халқаро ижтимой ҳаракати томонидан назорат қилинади. Мақсад эса оддий: сиёсатдан одамларни ажратадиган восита сифатида эмас, бирлаштирувчи восита сифатида фойдаланиш.\nУмумжаҳон референдум. Инсоният омон қолиши учун ягона маъқул ва зарур бўлган, тараққиётнинг бунёдкор моделини қабул қилиш бўйича бутун инсоният томонидан умумжаҳон референдум ўтказиш.\nБиринчи босқич – бу инсониятни Бунёдкор жамият яратиш имконияти тўғрисида хабардор қилиш. Бу – биз ҳозир фаол равишда амалга ошираётган ишимиздир. Одамлар ўрнига уларнинг амаллари гапиряпти. Ҳар куни «АЛЛАТРА» Халқаро ижтимоий ҳаракати иштирокчилари томонидан кўпдан-кўп бунёдкор лойиҳалар ҳаётга тадбиқ этиляпти, ва ҳар ким улар ҳақида Ҳаракатнинг расмий манбаларидан маълумот олиши ва ушбу ташаббусга қўшилиши мумкин.\nЗамонавий жамиятда жуда муҳим роль ўйнайдиган асосий восита бор бўлиб, айнан унинг ёрдамида бизнинг жамият бошқарилади. Бу сиёсат. Агар биз ундан фойдалансак, демак Бунёдкор жамият қуриш жараёнини сезиларли даражада тезлаштира оламиз.\n6000 йил давомида сиёсат инсонни тобе қилишга ва истеъмолчи тизим қадриятларини мустаҳкамлашга хизмат қилиб келмоқда. Бироқ бугунги кунда у Бунёдкор жамиятни барпо этиш учун инсониятга хизмат қилиши мумкин!\nЗамонавий жамиятда бошқарув тизими шундай тузилганки, биз ўз мамлакатимизда овоз бераётганимизда, таклиф этилган номзодлардан бирини танлаймиз, сайловдан сўнг эса унга ўз ҳуқуқларимизни топширамиз. Яъни танимайдиган одамларга ўз ҳуқуқларимизни топшириб, шу орқали ўзимизни ҳуқуқлардан маҳрум қиламиз. Биз уларга ваколатлар берамиз. Аммо ўз ҳуқуқларимиз билан бир қаторда, биз уларга ўз имтиёзларимизни ҳам топширамиз. Айнан шу йўл билан биз ўзимизни бошқарадиган тизим яратдик. Мана шу тайинланган ва ҳокимият ваколатлари берилган одам биз ва бизнинг манфаатларимиз учун ишлайдими? У бойликларимизни бизга қайтариб берадими? Йўқ, негаки у уларга ўрганиб қолган ва бизнинг бойликларимизни ўзининг мулки деб ҳисоблайди. У одам ўзи ва оиласи ҳақида ўйлайди, биз ҳақимизда эмас. Нима учун? Фикр юритишдаги истеъмолчининг худбинлигидан келиб чиқиб, агар одамлар манфаатларини ҳимоя қила бошласам, уларнинг даражасига тушиб қоламан ва ҳақиқий манфаатлар билан эмас, фақатгина эълон қилинган ҳуқуқлар билан қоламан деб ўйлайди. Ахир бу бемаънилик эмасми? Бу яширин қулчиликнинг бир шакли эмасми?\nБиздан ҳамма нарсани тортиб олиб, ўрнига кўплар учун мутлақо бажариб бўлмайдиган, жуда катта мажбуриятларни юклашди. Уларни тўлиқ ҳажмда бажаришнинг умуман иложи йўқ. Бу эса ўз навбатида одамларни доимий равишда ташвиш ва қўрқувда яшашга ва ўзларини ожиз ва заиф ҳис этишга мажбурлайди. Айнан шундай жамиятда биз ҳаммамиз яшашга мажбурмиз. Ҳаммаси ёлғон ва манипуляция! Истеъмолчилик жамиятининг моҳияти айнан мана шунда. Унда ҳамма нарса шундай ташкиллаштирилган, негаки Инсонга қарши йўналтирилган. Ва бу ҳақиқат. Бундай жамият узоқ давом этиши мумкин? Унинг келажаги борми? Албатта йўқ.\nАммо ҳар қандай воситадан зарар етказиш йўлида ҳам, фойда келтириш йўлида ҳам фойдаланиш мумкин, унинг ёрдамида вайрон ҳам қилиш мумкин, барпо ҳам этиш мумкин. Шундай экан, тўғри ва чиндан ҳам адолатли, сермаҳсул ва ҳаётни тасдиқ этувчи Бунёдкор жамиятнинг қонунчилик асосларини яратишда биз сиёсатдан восита сифатида фойдаланишимиз мумкин ва лозим.\nБугунги кунда биз аллақачон ўзининг якунига етиб келган рим қонунлари асосида яшаяпмиз. Ҳар бир инсон манфаатларини ҳимоя қилинишини кафолатлайдиган қонунларни яратиш зарур. Бунёдкор жамиятнинг 8 Асоси эса уларнинг пойдевори бўлади. Сиёсат – халқаро мулоқот ва бирлашув воситасига амалиётда айланиши керак ва халқлар ўртасидаги дўстликни рағбатлантиришга хизмат қилиши керак, ҳозирги кунда биз кузатаётган босим ва тажовуз воситаси бўлмаслиги керак. Ундан келгуси ажратишлар учун эмас, аксинча бутун инсоният оиласини тезроқ бирлаштириш йўлида фойдаланиш мумкин ва зарур.\nАгар биз мавжуд тезликда ҳаракат қилишни давом этсак ва сиёсатдан восита сифатида фойдаланмасак, Бунёдкор жамиятни барпо этиш жараёни кўп йилларга чўзилиб кетади. Келинг, теран назар ташлайлик, инсоният тасарруфида шунча вақт борми? Инсоният истеъмолчилик форматидан Бунёдкор жамиятга ўтиш жараёнини тезлаштириш учун биз сиёсатдан энг самарали восита сифатида фойдаланишимиз мумкин ва зарур.\nБиз барчамиз ўз мамлакатларимизнинг фуқароларимиз. Биз сайловларда қатнашиб, турли номзодларга овоз берамиз, кейин эса улар бизнинг ҳаётимизни ёмонлаштирганидан ва истеъмолчилик форматини янада мустаҳкамлаганидан хафа бўламиз. Ягона Инсоният Оиласи манфаатларини кўзлаб эмас, балки уларга қарши ишлайдиган қонунларни қабул қилишади. Натижада, бизнинг яшаш шароитларимиз кундан-кунга ёмонлашяпти. Яъни ҳокимиятга келгач, бу одамлар ҳар кимнинг манфаатларини ҳимоя қилишади, лекин Инсон ва Ягона Инсоний Оила манфаатларини эмас. Қандай қилиб сиёсатчига овоз бериш мумкин, агар у Инсон ва унинг ҳуқуқларига қарши бўлса? Қандай қилиб овоз бериш мумкин, агар у алдаса ва ёлғонга мойил бўлса?\nУшбу вазиятни ўзгартириш учун, Бунёдкор жамиятнинг 8 Асосини қонуний равишда амалга оширадиган ва ҳаётга тадбиқ этадиган сиёсатчилар учун овоз беришимиз керак! Энг яхши, содда ва тўғри йўл эса – бу «Бунёдкор жамият» деб номланадиган ягона дунё партиясини яратишдир, у дунёнинг ҳар бир давлатида Бунёдкор жамиятнинг 8 Асосини тадбиқ этади. Шу тариқа, биз уларга тақдим этган ҳуқуқларимиздан фойдаланган ҳолда, ҳозирнинг ўзида бизнинг бойликларимизни бизга қайтара бошлашади ва бутун инсониятни имкон қадар тезроқ Ягона Оилага – Бунёдкор жамиятга бирлаштириш устида меҳнат қила бошлашади. Ва бутун дунёнинг барча мамлакатлари истеъмолчилик форматидан бунёдкор форматга ўтишга тайёр бўлгандагина, биз бутун дунё аҳолисини қонуний равишда Ягона Инсоният Оиласига бирлаштирадиган ва Бунёдкор жамиятни қайтарадиган Умумжаҳон референдумини ўтказишимиз мумкин бўлади.\nБиз буни фақат тинч йўл билан амалга ошира оламиз. Ҳурматли Игорь Михайлович айтганидай: «Инсониятга инқилоблар керак эмас, инсониятга Эволюция керак».\n«АЛЛАТРА» ХИҲ иштирокчиси\nЯ тоже поддерживаю идею о построении Созидательного общества. Всё в наших руках и зависит от нашего общего желания. Чем больше людей поддерживает Созидательное Общество, тем быстрее оно будет. Поэтому это зависит от каждого из нас. Голос каждого человека имеет вес и значение.\n03.07.2020 | 17:19\nМен Бунёдкор Жамиятни қўллаб-қувватлайман! Ва бундай жамиятни қура олишимизга ишонаман!


ҚИШЛОҚ ОБОДЛИГИ ВАТАНИМИЗ ФАРОВОНЛИГИ — Zamaxshariy.uz\nҚИШЛОҚ ОБОДЛИГИ ВАТАНИМИЗ ФАРОВОНЛИГИ\nДавлатимиз раҳбарининг 2018 йил 29 мартдаги «Обод қишлоқ» дастури тўғрисидаги Фармони ва унда белгиланган вазифалар айни шу мақсадларни ўзида мужассам этган.\nОбодлик кўнгилдан бошланади. Шу боис ҳам халқимиз азал-азалдан ўзи яшаб турган ерини обод қилишга, сарамжон-саришта қилишга уринади. Ана шундай хайрли ва савобли ишлар вилоятимизда ҳам кузатилмоқда. Жумладан, ҳар бир маҳаллада теплицалар ташкил қилиш, паррандачилик, қуёнчилик ва бошқа соҳаларни ривожлантириш борасида эътиборга молик ишлар амалга оширилмоқда. Вилоятимиз раҳбарининг ташаббуси билан Боғот тумани, Урганч туманида истиқомат қилиб келаётган қишлоқ аҳолиси томонидан йўлга қўйилган ишларни, бошқа туманларга ибрат тариқасида кўрсатилгани кўпчиликни ғафлат уйқусидан уйғонишга ундади. Ҳақиқатан, ҳали орамизда «Ишсизман, иш топилса ишлар эдим» деб, томорқасини бўш қўйиб ўз еридан унумли фойдаланмай иқтисодий аҳволини ўнглай олмаётган одамлар талайгина. Бу ҳолат нафақат давр талабига, балки динимизга ҳам тўғри келмайди.\nБу билан деҳқонда икки сифат – Аллоҳга иймон ва таваккал жамланган бўлади. Чунки, деҳқончиликда, бошқа касблардан кўра таваккал кўпроқ бўлади. Ерга уруғ экилди, энди қолгани Аллоҳдан, деҳқон одам шунга таваккал қилади. Қалби Аллоҳ таолога доим боғланиб туради. Шунинг учун ҳам баъзи уламоларимиз деҳқончиликни энг афзал касб деганлар.\nЕр юзида экин экиш, деҳқончилик қилиш ризқ топишнинг энг яхши воситасидир. Инсон ҳалол ризқ талабида касб қилиши, унинг азизлигини зиёда қилади.\nАллома Мовардий р.а. айтадиларки: “Инсоннинг тирикчилиги уч нарсага боғланган бўлади: деҳқончилик, тижорат ва ҳунармандчилик. Менинг наздимда деҳқончилик энг покизаси ва энг афзалидир”.\nЧунки деҳқончиликда Аллоҳ таолога таваккал қилиш кўпроқ бўлади ва ер юзидаги инсонлар ва бошқа жонзотлар ризқига сабаб бўлиш бўлади. Шу сабабдан энг афзал касб ҳисобланади. Бундан ташқари ер юзида кўкариб турган дарахтлар борки, Аллоҳ таолога сажда қилади, ўз холи, тили билан тасбеҳ айтади. Қуръони Каримда Аллоҳ таоло бу ҳақида бундай марҳамат қилади:\n“Ўт ўлан ҳам, дарахтлар ҳам сажда қилурлар” (Ар Раҳмон, 6 оят).\nКим кўчат, дарахт экса, ер юзида Аллоҳ таолога сажда қиладиган дарахт сонини кўпайишига сабаб бўлган бўлади.\nҲар бир уммат қиёмат кунида Расулуллоҳ соллаллоҳу алайҳи васалламнинг шафоатларидан умид қилади. Уммат борки, бу унинг орзусидир. Расулуллоҳ соллаллоҳу алайҳи васаллам Аллоҳ таолодан қиёмат кунида умматларини шафоат қилишликни сўраганлар ва Аллоҳ таоло у зотга шафоат изнини қиёматда беради. Кимни Расулуллоҳ соллаллоҳу алайҳи васаллам шафоат қилсалар, у албатта жаннатга киради.\nҚиёмат куни Расулуллоҳ соллаллоҳу алайҳи васалламга Аллоҳ таоло тарафидан изн берилган шафоатнинг адади ер юзидаги дарахтлар ададича экан, умматман деган кимса, албатта, бирор кўчат, дарахт экмаслиги мумкин эмас.\nСаҳоба Хузайма ибн Собитнинг бўш ерлари бор эди. Умар ибн Хаттоб розияллоҳу анҳу у кишининг ёнларига келиб: “Эй Хузайма! Мана бу ерингизга кўчат экиб қўйинг”, дедилар. Шунда отам: “Мен кексайиб қолдим, умрим ҳам оз қолди”, дедилар. Шунда, Умар ибн Хаттоб розияллоҳу анҳу: “Йўқ, ундай қилманг, бўш турган бу ерингизга, албатта, кўчат экинг деб, ўзлари бирга ўша ерга кўчат экдилар”.\nPrevious Post:ДУНЁДА БИЛИМДАН КУЧЛИ НАРСА ЙЎҚ


"Фарҳод деҳқон бозори”да нима гаплар: тадбиркорларни ўйлантираётган масала\n11:52 / 24.04.2017\nЎзбекистонда тадбиркорлар учун қулай шароитлар йилдан йилга яхшиланиб бормоқда. Қонунчиликдаги ўзгаришлар, солиқ соҳасидаги имтиёзлар бу соҳада фаолият юритиш учун янги имкониятлар эшигини очиб бермоқда. Мамлакат ялпи миллий маҳсулоти таркибида кичик ва ўрта бизнес субъектлари ҳамда хусусий тадбиркорлар томонидан ишлаб чиқарилаётган маҳсулот ва хизматлар улуши ортиб бормоқда.\nШунга қарамай, ушбу соҳада салбий ҳолатлар ҳам учраб турибди. Яъни, масалан, хукуматнинг тадбиркорлар учун борган сари қулай шароит ва имтиёзлар яратиб беришига қарамасдан, айрим жойларда тадбиркорлик субъектларининг фаолият юритишига бевосита тўсқинлик қилиш ҳолатлари учраб турибди. Ачинарлиси, бундай вазиятлар маҳаллий мутасадди органлар томонидан амалга оширилаётгани, тадбиркорлик субъектларининг мурожааталари эса эътиборсиз қолдираётганлиги киши кўнглини ғаш қилади.\nKun.uz таҳириятига йўлланган мурожаатларнинг бирида қуйидаги масала кўтарилган. Тошкент шаҳрида жойлашган “Фарҳод деҳқон бозори” ёнидаги “Фарҳод ярмаркаси” дўконларида фаолият юритувчи тадбиркорлар дуч келаётган қийинчиликлар-у, сарсон-саргардонликларни келтириш мумкин.\nБу ерда фаолият юритаётган тадбиркорлар билан боғлиқ муаммо 2011 йилда Учтепа туман ҳокимининг 21.06.2011 йилдаги 283-сонли қарори чиқиши билан бошланди. Бу қарор эса, ўз навбатида, Тошкент шаҳар ҳокиминг 11.04.2011 йилдаги 202-сонли қарори асосида чиқарилган бўлиб, унда шу ҳудудда фаолият юритаётган тадбиркорларга тегишли бўлган бино ва иншоотлар – дўконларни бузиш ҳисобига янги замонавий бинолар қуришга рухсат этилган. Амалда эса, бузиб, янги бинолар қуриш тўлиқ шу тадбиркорларнинг зиммасига юклатилган.\nБундан ташқари, янги қуриладиган бинолар майдони бир ярим баравар қисқартирилиб, бўшаган майдон автоуловлар тўхташ жойига берилган. Сабаби, янги қуриладиган бинолар икки қаватли бўлиши айтилган.\nБузиш-қурилиш ишлари қисқа муддатлар ичида бажарилиши кераклиги талаби қўйилган, натижада лойиҳа зарурий пухталик билан тузилмаган. Бундан ташқари, туман ҳокимияти томонидан тавсия қилинган пудратчи ташкилот раҳбарияти ишларни пойдевор қуйишдан у ёғига ўтмаган. Натижада ўзлаштириб юборилган маблағлар бўйича пудратчи ташкилот раҳбариятига жиноий иш қўзғатилиб, жавобгарликка тортилган.\nТадбиркорларнинг айтишига кўра, улар қўшимча харажат қилиб бўлса ҳам, бинолар қурилишини биргалашиб ниҳоясига етказишган. Лекин савдо-сотиқ ҳа деганда ҳам юришиб кетмаган. “Эски ижарачилар шунча вақт пойламайди, улар ҳам тижоратини юргазиши керак – тарқаб кетишди. Янги ижарачилар секин-секин кела бошлади. Баъзи дўкон эгалари бевосита ўзи тижорат фаолиятини юргаза бошлади. Лекин энди катта кўча томонидан панжаралар билан тўсилган дўконларга автомобилда келиш ноқулайлик туғдиргани учун, бу ҳам савдони юришиб кетишига маълум даражада тўсқинлик қилди”, дейилади ушбу тадбиркорлар томонидан берилган маълумотда.\nШунга қарамай, 1-2 йил ўтгач, харидорлар оқими яна аста-секин жонланди, иш секинлик билан юриша бошлади. Тадбиркорларда қилган харажатлари қопланишига умид уйғонди. Хайриятки, дўконларнинг орқа томонида автоуловлар учун ажратилган тўхташ жойи озгина бўлсада ҳайдовчилар учун қулайлик яратди, дейиш мумкин. Аммо бу ерда ҳам ўзига яраша муаммо туғилди. Тўхташ жойи қурилгандан кейин, унда “Фарҳод деҳқон бозори”дан “тижоратчилар” чиқиб, қишлоқ хўжалиги маҳсулотлари билан савдо қилишни бошлашди. Тўхташ жойининг аксар қисми мева-сабзавот савдо майдонига айланиб кетди. Бундан ташқари, нарироқда жойлашган автомобиль эҳтиёт қисмлари бозоридан чиққан мижозларга автомибилларга майда хизмат кўрсатиш, сотиб олинган эҳтиёт қисмларни шу ернинг ўзида, автотўхташ майдонида ўрнатиб берувчи “уста”ларнинг ҳам фаолияти ривожланиб кетди. Шуларнинг натижасида ушбу майдонда автомобиллар тўхтаб туриши учун деярли шарт-шароит қолмади.\nБу ҳолатга ҳам дўконлар эгалари сабр қилди. Аммо 2016 йилда “Фарҳод деҳқон бозори” маъмурияти автоуловлар учун ажратилган майдонни панжара билан ўраб олиб, тўсиб қўйгач, анча жонланиб қолган савдога путур етди – янги қурилган замонавий дўконлар яна унда-мунда кириб қолган бир-икки харидорга қараб, мўлтираб қолди.\nТушкунликка тушган тадбиркорлар Ўзбекистон Республикаси Президентига мурожаат қилишга қарор қилиб, 2017 йил февраль ойида виртуал қабулхонага ариза йўллашди ва янги қурилган дўконларнинг олд томонидаги панжараларни олиб ташлаб, “Фарҳод” кўчаси томонидан дўконларнинг олдида автоуловлар тўхташ жойи ташкил қилишга рухсат беришни сўрашди ва ушбу ишларни амалга ошириш бўйича барча харажатларни ўз бўйинларига олишни билдиришди. Маълум вақт ўтгач, ариза ҳолати “Тошкент шаҳар хокимлигида кўриб чиқилмоқда”га ўзгарди. Ҳозирги кунгача ушбу ариза юзасидан ҳеч қандай иш амалга оширилмагани айтилмоқда.\nТошкент шаҳар ҳокимиятидан ҳеч қандай жавоб бўлмагач, 2017 йилнинг март ойида тадбиркорлар юқоридаги мазмундаги аризани бевосита Тошкент шаҳар ҳокимига йўллашди. Аммо уларга бу масала юзасидан ҳеч қандай жавоб берилмаган.\n“130 дан ортиқ тадбиркорнинг иши орқага тортилиб ётибди. Энди қаерга мурожаат қилсин бу тадбиркорлар – бу ҳам бир муаммо”, дейилади мактуб мазмунида.\nЖойларда тўпланиб қолган муаммолар босқичма-босқич ҳал этиб келинмоқда. Бу ишлар мамлакатнинг ҳар соҳасида яққол кўзга ташланиб бормоқда. Замонавий дунёда иқтисодий бўҳронлардан чиқиб кетишнинг энг яхши усули тадбиркорлар ва кичик ишлаб чиқарувчи субъектларга эътибор қаратиш ва уларни қўллаб-қувватлашда акс этади. Ўйлаймизки, юқоридаги ҳолат юзасидан ҳам зарур чора-тадбирлар амалга оширилади.


Номи Ҳабибим (давоми, 11-12) | Яширин Муждалар\nНоми Ҳабибим (давоми, 11-12)\t15 января, 2012\nУйқусиз ўтар кеча...\n— Муздай қудуқ сувидан апке, ай Малоҳат!\n— Бай-бай, муздайлигини…- Момо сувдан қонгунча ичиб, чўмични хонтахта устига қўйди ва бизга қаради, — Биз турган Жадир қишлоқ бурун одамга лиқ тўла эди. Агар бу ерларда сув бўлганда борми, ҳозир Жадир қишлоқ катта шаҳарга айланган бўлар эди. Даштда сувсизликдан қийналагн жадирликлар Нурота яқинига кўчиб кетишди. – У Малоҳатга қараб – Фақат отанг Жадирни қора тортиб, шу ердан кетгиси келмай, чўпонлик қилади.Аслида жадирликларнинг ҳаммаси бу ердан кўнгил узолмайди, ўтган бобо, момоларининг қабри атрофига келишиб, Қуръон тиловат қилиб кетишади. Бу ердан ҳеч кўнгил узолмайди.